КРЕДИТЛАР МУДДАТИ УЗАЙТИРИЛДИ - 21ASR\nКРЕДИТЛАР МУДДАТИ УЗАЙТИРИЛДИ\tPayshanba, 11 May 2017 15:02\t21ASR\t“Шахсий ёрдамчи хўжалигимда паррандачиликни йўлга қўйиш учун микрокредит олмоқчиман. Яқинда бундай кредитларнинг муддати узайтирилгани ҳақида эшитдим. Шу ҳақда батафсил маълумот берсангиз?”. С. Хўжаев, Фориш тумани Гараша ҚФЙ Ўртабулоқ қишлоғи ЯНГИЛИК\nДарҳақиқат, Марказий банк Бошқарувининг 2017 йил 8 апрелдаги қарори билан “Тижорат банклари томонидан шахсий ёрдамчи хўжаликларга қишлоқ хўжалиги маҳсулотларини етиштириш учун микрокредитлар бериш тартиби тўғрисида”ги низомга ўзгартишлар киритилди. Ўқувчиларга янада тушунарли бўлиши учун таъкидлаш жоизки, шахсий ёрдамчи хўжалик деганда, шаҳарча, қишлоқ, овулларда яшовчи фуқароларга мерос қилиб қолдириладиган умрбод эгалик қилиш ҳуқуқи асосида уй-жой қуриш учун берилган участкаларнинг бир қисми – томорқада оила аъзоларининг шахсий меҳнати асосида оила эҳтиёжлари учун деҳқончилик ва чорвачилик маҳсулотларини етиштириш ҳамда оила эҳтиёжидан ортиқчасини деҳқон бозорларида сотиш билан шуғулланадиган оилавий хўжалик тушунилади. Мазкур хўжаликларга қишлоқ хўжалиги маҳсулотлари етиштириш, чорвачилик, йилқичилик, туячилик, балиқчилик, паррандачилик ва асаларичиликни ривожлантириш, қуён боқиш ва етиштириш, иссиқхоналар ташкил этиш, шунингдек уруғ ва кўчатлар (низомнинг эски таҳририда йилқичилик, туячилик, балиқчилик киритилмаган эди) сотиб олиш учун – энг кам иш ҳақининг 100 бараваригача миқдорда микрокредитлар берилади. Микрокредитлар қайтаришлик, тўловлилик, таъминланганлик, муддатлилик ва мақсадли фойдаланиш шартлари асосида берилади. ҚАНЧА МУДДАТГА?\nМикрокредитлар шартнома асосида қайтариш муддатини узайтириш ҳуқуқисиз: мевали дарахтлар ва узум кўчатларини сотиб олиш, балиқчилик ва паррандачиликни ривожлантириш учун – 1 йиллик имтиёзли давр билан 3 йилгача (олдин паррандачиликни ривожлантириш учун – 6 ойлик имтиёзли давр билан 2 йилгача берилар эди); чорвачилик, йилқичилик, туячилик, асаларичиликни ривожлантириш, қуён боқиш ва етиштириш учун – 6 ойлик имтиёзли давр билан 3 йилгача; уруғликлар, минерал ўғитлар ва ўсимликларни кимёвий ҳимоя қилиш воситаларини сотиб олиш ҳамда иссиқхоналар ташкил этиш учун – 6 ойлик имтиёзли давр билан 2 йилгача; лимон етиштиришга мўлжалланган иссиқхоналар ташкил этиш, унаби ва грек ёнғоғи етиштириш учун – 3 йиллик имтиёзли давр билан 5 йилгача бўлган муддатга берилади (олдинги таҳрирда ушбу мақсадлар учун микрокредит ажратиш кўрсатилмаган эди). Имтиёзли давр ўрнатилган ҳолда берилган кредитлар бўйича асосий қарзни тўлаш имтиёзли давр тугагандан кейинги ойдан бошланади. Имтиёзли даврда кредит бўйича фоизлар ҳисобланади ва ундирилади. Бунда фоизлар қарз олувчига кредит бўйича қарздорликнинг амалдаги қолдиғига кунлик ҳисоблаб борилади ва ҳар ойда бир марта ундирилади. Микрокредитлардан фойдаланганлик учун фоиз ставкаси миқдори Марказий банкнинг қайта молиялаш ставкаси даражасидан юқори бўлмаган миқдорда белгиланади. ҚАНДАЙ ҲУЖЖАТЛАР ТАҚДИМ ЭТИЛАДИ?\nШахсий ёрдамчи хўжалик юритувчи жисмоний шахслар микрокредит олиш учун ўзлари истиқомат қиладиган жойдаги тижорат банклари филиалларидан бирига микрокредит беришни сўраб ариза билан мурожаат этишлари мумкин. Тижорат банкига қуйидаги ҳужжатлар тақдим этилади: қишлоқ хўжалиги маҳсулотлари етиштириш, чорвачилик, йилқичилик, туячилик, балиқчилик, паррандачилик ва асаларичиликни ривожлантириш, қуён боқиш ва етиштириш, иссиқхоналар ташкил этиш, шунингдек уруғ ва кўчатлар сотиб олиш учун микрокредит бериш сўралган ариза; фуқаролар йиғини раиси (оқсоқоли) томонидан имзоланган, белгиланган тартибда берилган санаси ва рақами қайд этилган ҳамда муҳр билан тасдиқланган тавсиянома ва микрокредит олувчи шахсий ёрдамчи хўжалик юритувчи жисмоний шахсда томорқа участкаси мавжудлиги ҳамда унинг майдони кўрсатилган маълумотнома. Шахсий ёрдамчи хўжалик юритувчи жисмоний шахс тегишли ҳужжатларни топширишда ўзининг шахсини тасдиқловчи ҳужжатини кўрсатади ҳамда ундан нусха тақдим этади. Қарз олувчилар аризаларни электрон тизим орқали тақдим этиши мумкин. АРИЗА БАНК ТОМОНИДАН ҚАБУЛ ҚИЛИНГАЧ...\nШахсий ёрдамчи хўжалик юритувчи жисмоний шахс томонидан зарур ҳужжатлар тақдим қилингандан сўнг, унинг аризаси “Аризаларни рўйхатга олиш китоби”га қайд қилинади ва бир вақтнинг ўзида қарз олувчига ариза тижорат банки томонидан қабул қилинганлиги тўғрисида Маълумотнома берилади. Бунда Маълумотноманинг биринчи қисми тижорат банкида қолдирилади, иккинчи қисми эса қарз олувчига тақдим этилади. Қарз олувчи Маълумотноманинг биринчи қисмини уни олганлиги тўғрисидаги санани кўрсатган ҳолда имзолайди, ариза электрон тизим орқали қабул қилинган ҳоллар бундан мустасно. Аризалар электрон тизим орқали қабул қилинганда, у “Аризаларни рўйхатга олиш китоби”га қайд қилинади ва аризага “Электрон тизим орқали қабул қилинди” деб ёзиб қўйилади ва бир вақтнинг ўзида қарз олувчига ариза тижорат банки томонидан электрон тизим орқали қабул қилинганлиги тўғрисида электрон шаклда “Маълумотнома” юборилади ҳамда тижорат банкида қолган “Маълумотнома”га унинг электрон шаклда юборилганлиги тўғрисида ёзув киритилади ва сана кўрсатилган ҳолда имзоланади. “Маълумотнома”лар тушунарли, тўғри ва аниқ кўринадиган ҳолда тўлдирилиши лозим, ундаги ёзувларни қисқартиришга йўл қўйилмайди. ТАЪМИНОТ ТУРЛАРИ\nҚарз олувчилар микрокредитлар қайтарилишининг таъминоти сифатида тижорат банки филиалига қуйидаги таъминот турларидан бирини тақдим этишлари лозим: мол-мулк гарови; банк ёки суғурта компаниясининг кафолати; учинчи шахс кафиллиги; қарз олувчи томонидан олинган кредитни қайтармаслик хатарининг банк фойдасига суғурта қилинганлиги тўғрисидаги суғурта полиси. Кредитнинг таъминоти сифатида мол-мулк гарови бўйича тузиладиган шартномалар қонунда назарда тутилган ҳолларда нотариал тасдиқланиши ва давлат рўйхатидан ўтказилиши лозим. Кафиллик банк фойдасига кафил ва қарз олувчи ўртасида ёзма шаклда 3 нусхада тузиладиган кафиллик шартномаси билан расмийлаштирилади. Ушбу шартноманинг охирги бетида кафил ва қарз олувчи имзоларидан кафиллик қабул қилинганлиги тўғрисида тижорат банк филиали бошқарувчиси томонидан имзоланган ва думалоқ муҳр қўйилган ёзув киритилади. ҚАРОР – 3 ИШ КУНИДА\nМикрокредит сўраб, барча зарур ҳужжатлар илова қилинган ҳолда берилган ариза банкка келиб тушган кундан бошлаб, тижорат банки филиали кредит қўмитаси томонидан ушбу ариза бўйича қарор қабул қилиш муддати 3 иш кунидан ошмаслиги лозим. Тижорат банки филиалининг кредит қўмитаси қарори микрокредитларни бериш ёки бермаслик учун асос бўлиб ҳисобланади. Микрокредит бериш асослантирилган ҳолда рад этилган тақдирда, тижорат банки аризачига бу ҳақда кейинги иш кунидан кечиктирмаган ҳолда ёзма шаклда маълум қилиши шарт. Ижобий қарор қабул қилинган тақдирда, қарз олувчи билан кредит шартномаси тузилиши ҳамда кредитнинг таъминоти сифатида қарз олувчи томонидан тақдим этилаётган таъминот турларидан бири қонун ҳужжатларида белгиланган тартибда расмийлаштирилиши лозим. Тижорат банки ва қарз олувчи ўртасида тузиладиган кредит шартномасида қуйидагилар кўрсатилиши лозим: кредит суммаси; кредит муддати; кредит учун фоиз ставкаси миқдори; кредитнинг мақсади; кредит таъминотига оид маълумотлар; томонларнинг ҳуқуқ ва мажбуриятлари; томонларнинг жавобгарлиги; қонун ҳужжатларига зид бўлмаган бошқа шартлар. Кредит шартномаси тузилиб, кредитнинг таъминотига оид ҳужжатлар тўлиқ расмийлаштириб бўлинган куннинг эртасидан кечиктирмаган ҳолда тижорат банки томонидан қарз олувчига қонун ҳужжатларида белгиланган тартибда ссуда ҳисобварағи очилади. Кредитлаш ва кредитни қайтариш\nМикрокредитлар қарз олувчининг ссуда ҳисобварағидан унинг тўлов топшириқномасига асосан, кредит шартномасида белгиланган мақсадлар учун тегишли ташкилотларнинг банкдаги талаб қилиб олингунча депозит ҳисобварағига пул ўтказиш йўли билан амалга оширилади. Шахсий ёрдамчи хўжаликларга берилган микрокредитлар ҳисоби “Жисмоний шахсларга берилган узоқ муддатли кредитлар” баланс ҳисобварақларида юритилади. Шахсий ёрдамчи хўжалик юритувчи жисмоний шахс томонидан микрокредит ҳамда унга ҳисобланган фоизларни тўлаш тижорат банк кассасига нақд пул топшириш ёки қарз олувчининг омонат ҳисобварағидан пул ўтказиб бериш ёхуд банк пластик карточкалари орқали амалга оширилади. Тижорат банклари томонидан микрокредитдан фойдаланишнинг бутун муддати давомида фуқаролар йиғини ходими иштирокида микрокредитдан самарали ҳамда мақсадли фойдаланилаётганлигини аниқлаш бўйича бевосита жойига чиқиб доимий мониторинг ўтказилади. Олинган микрокредитдан бошқа мақсадда фойдаланилганлиги аниқланган тақдирда, тижорат банки кредит шартномасида белгиланган тартибда кредитнинг мақсадга номувофиқ ишлатилган қисмини қарз олувчидан муддатидан илгари ундириб олиш ҳуқуқига эга. Микрокредит бўйича қарздорликни ундиришда биринчи навбатда микрокредитдан фойдаланганлик учун фоизлар ундирилади. Микрокредит белгиланган муддатларда қайтарилмаган тақдирда, тижорат банки ундирувни қонун ҳужжатларида белгиланган тартибда микрокредитнинг қайтарилиш таъминоти сифатида тақдим этилган таъминот шаклига қаратади. УНУТМАНГ\n, шунингдек, (0371) 281-40-17 телефон рақами орқали мурожаат қилинг. Саволларингизга тегишли соҳа мутахассислари томонидан берилган жавобни “XXI asr” жавоб беради” рукни остида чоп этамиз.


Славче Войнески: Вазиятни яхшилаш учун ғалаба қозонишимиз керак\n"Сепахан" билан 5-тур ўйинидан аввал бош мураббий Славче Войнески ва ҳужумчи Оливер Шаркич матбуот анжуманида қатнашди.\nВойнески: - Барча жамоалар учун қийин ўйинлар бўлиб ўтади. Биринчи баҳс ҳужумкор ва қизиқарли кечганди. Рақибимиз кучли, биз эртага фақат ютуқ учун майдонга чиқамиз.\nХатоларимизни биламиз. Улар устида ишлашга интиляпмиз. Ҳар бир ўйин бошқа сценарийда кечди. Эртага қандай ўйнашимизни беллашувда кўриб оламиз.\nЧеран жароҳат туфайли сафдан чиққан. Унинг сафга қайтиши учун барча ҳаракат қилинмоқда. Ҳар бир футболчи бу баҳс ютиш зарур бўлган учрашув эканини тушуниб турибди. Ҳар бир ўйинчи бунга тайёр.\nШаркич: - Биз ютишимиз шарт бўлган ўйин. Кичик имконият сақланиб қолган. Ундан фойдаланишга уринишимиз керак. Ҳеч қандай баҳоналар кетмайди. Ўзимизни кўрсатиб, ғалаба қозониш ва имкониятни сақлаб қолишга ҳаракат қиламиз.\nКўп вазият яратаётганимиз ҳужум уюштиришда тўғри ўйнаётганимизни кўрсатади, фақат улардан фойдаланишимиз лозим. Яққол имкониятлардан тўп кирита олмадик. Кўпроқ диққатни жамлаган ҳолда ўйнашимиз керак. Бу борада кўрсаткичларни яхшилашимиз керак.\nШомуродов – Россия чемпионатида августнинг энг яхши футболчиси\nРамос, Бензема, Азар, Бэйл – Зидан кейинги тур учун қайдномани эълон қилди\n“Челси” Лондонда “Лестер”ни енгга олмади


МЕҲРИБОНЛИК УЙИ ТАРБИЯЛАНУВЧИЛАРИ - Ўзбекистон овози газетаси\nуй-жой билан таъминланди\nПрезидентимизнинг «Фарзандларимиз биздан кўра билимли, кучли, доно ва албатта, бахтли бўлишлари шарт!» деган ибораси турмушимизда ўз тасдиғини топмоқда. Айниқса, кам таъминланган оилаларнинг ўғил-қизларига, боқувчисидан айрилган ҳамда етим болаларга ҳар доимгидан ҳам кўпроқ ғамхўрлик кўрсатилмоқда.\nЯқинда Нукус шаҳридаги «Дўстлик» кўчасида «Мамир хазинаси» масъулияти чекланган жамиятининг қўлигул бунёдкорлари томонидан икки қаватли турар-жой қуриб битказилиб, фойдаланишга топширилди. Эътиборли жиҳати, ушбу турар-жойнинг иккита хонадони Хўжайли туманидаги 1-сон республика Меҳрибонлик уйида тарбияланган 5 нафар ёш йигит-қизга совға сифатида берилди.


1974 йили Тошкент олий милиция мактабида илк бор Саф қисми ташкил этилган. Турли йилларда полковник А.Дорохов, полковник В.Юсупов полковник Ғ.Алимов, полковник З.Нажмиддинов, генерал-майор Ҳ.Ҳожиматовлар ушбу таркибий бўлинмага раҳбарлик қилганлар.\n2004 йили Саф қисми негизида ўқув курслари ташкил этилди. Бир неча йил уни полковник И.Икрамов, полковник Ж.Носиров, полковник А.Илхамов, полковник А.Эгамбердиев, полковник А.Абдураҳмонов, подполковник О.Нурметов, Р.Отажоновлар бошқаришди. Шунингдек, Саф қисми ўқув курслари бошлиғи лавозимида Н.Саидов, Ф. Степанов, С.Нам, Н.Жданов, Г.Ахунджанов, М.Жумаев, М.Урсаки, Ф.Жўраев, Т.Юльчиев, М.Ўтаев, И.Матмусаев, Р.Омонов, И.Ниёзов, С.Мансуров, Р.Отажонов, З.Холиқов, З.Ҳасанов, С.Исомиддинов, Б.Қувондиқов, М.Очилов, Ч.Егизбеков, Д.Алоутдинов фаолият олиб бордилар.\nАкадемия Саф қисми ўз фаолиятини Ўзбекистон Республикасининг Умумҳарбий низомлари, Ички ишлар вазирлиги ва Академия бошлиғининг буйруқ ҳамда фармойишлари асосида олиб боради. Саф қисмининг мақсади ички ишлар органлари учун зарур билим, амалий кўникма ва етук малакага эга олий маълумотли мутахассисларни тайёрлаш жараёнида курсантларнинг жисмоний ва жанговар тайёргарлиги, тарбияси, интизоми ва ахлоқий-руҳий кўникмаларини шакллантириш ҳамда саф қисми ходимларининг жанговар ва сафарбарлик шайлигини таъминлашдан иборат.\nСаф қисмининг асосий вазифалари:\n- ички ишлар органлари учун замонавий билимлар ва амалий кўникмаларни пухта эгаллаган олий маълумотли мутахассислар тайёрлаш;\n- курсантларнинг белгиланган кун тартиби, хизмат интизоми ва қонунчиликка риоя қилишини таъминлаш, уларнинг таълим олиши ва яшаши учун муносиб шарт-шароитлар яратиш;\n- курсантларда она Ватанимизнинг келажаги йўлида виждонан ва ҳалол меҳнат қилиш, миллий ва умуминсоний қадриятларни ҳурмат этиш сингари юксак касбий, ахлоқий-руҳий ва жанговар фазилатларни шакллантириш;\n- ёшларнинг ўз хизмат қасамёди ва бурчига садоқатини, шахсий масъулият ҳиссини кучайтириш;\n- курсантлар орасида турли маданий-маърифий тадбирлар ўтказиш орқали жамоада ижобий руҳий муҳит яратиш;\n- курсантларнинг интеллектуал салоҳияти ва иқтидоридан келиб чиқиб уларни илмий, бадиий ва спорт тўгаракларига жалб этиш;\n- офицерлар билан курсантлар ўртасида ошкоралик, ишонч ва адолат қоидаларини қарор топтириш ва бошқалар.\nАкадемия Саф қисми бошлиғига унинг тарбиявий ишлар бўйича ўринбосари, курс бошлиқлари ва офицерлари бўйсунади. Таълим муассасасида билим олаётган курсант қизлар учун алоҳида отряд ташкил этилган. Ўқув курслари хизмат фаолиятини Академия бошлиғи томонидан тасдиқланган кун тартибига қатъий риоя қилган ҳолда ташкил этади.


Ўзбекистон учун таянч бўладиган куч сари сафар\nШайбон Четдан ғаразли ниятда қилиниши мумкин бўлган турли тазйиқлардан, яширин таъсирлардан сақланиш учун Ўзбекистонга суянса бўладиган ишончли ҳамкорлар зарур.\nЎзбекистон президенти Ислом Каримов Марказий Осиё ҳамкорлиги ташкилотининг Санкт-Петербургда ўтадиган саммитига жўнаб кетиш олдидан Тошкент аэропортида маҳаллий журналистларга берган интервьюсида шуларни таъкидлади.\n“Халқаро майдонда бизга суянч, таянч бўладиган давлатларга муҳтожмиз. Уларни топиб, уларга суянсак, биз бугун дуч келган муаммони ечишнинг яккаю ягона йўли шу... Уларга суянишни ҳаётнинг ўзи тақозо этмоқда”, - деди Оқсарой хўжайини.\nИ.Каримов ўзининг Санкт-Петербургга бу ташрифини Ўзбекистон учун таянч бўла оладиган куч сари сафар, дея баҳолади.\nРоссиянинг кўпчилик оммавий ахборот воситаларида олға сурилаётган тахминларга кўра, президент Каримов қидираётган таянч вазифасини айнан Россия ўташи мумкин. Чунки Андижон воқеалари сабабли пайдо бўлган ташқи “ҳужум”лардан Ўзбекистонни ҳимоя қилишни айнан Россия зиммасига олди.\nГарчи И.Каримов бу таянчни Марказий Осиё ҳамкорлиги ташкилотида кўришини таъкидлаган бўлса-да, ташкилот саммити Россияда, бунинг устига, президент Владимир Путин таваллуд кунини нишонлашни яхши кўрадиган Санкт-Петербургда ўтаётгани рус матбуоти тахминларида асос борлигига ишонч уйғотади.\nЎзбекистон президенти саммитда турли масалалар муҳокама қилиниши, унинг ижобий томонлари ҳақида кўп гапирди. Аммо президентнинг Марказий Осиё ҳамкорлиги ташкилотига аъзо давлатлар раҳбарларининг эришилган келишувларга муносабати хусусида айтган сўзлари бу гапларга тескари бўлди.\n“Биз бир нарсани ўйлаймиз, иккинчисини гапирамиз, амалда эса бутунлай бошқасини қиламиз”, - деди И.Каримов.


18 ёшгача бўлган қизлар ўртасида ўтган мамлакат кубоги тўртинчи босқичининг пневматик қуролдан ўқ отиш машқида андижонлик Робия Миркомилова биринчи ўринни қўлга киритди. Икинчи ўрин фарғоналик Марина Мерқуловага насиб этди. Учинчи ўрин учун зарурий очколарни сурхондарёлик Наталья Слостён қўлга киритди.\nШу йўналиш ўғил болалар ўртасида ўтган баҳсларда Тошкент вилояти вакили Сухроб Мирзажонов энг яхши натижани қайд этди. Иккинчи ўрин эса пойтахтлик спортчи Илия Никитинга насиб этди. Яна бир Тошкент вилояти вакили Бекзод Рахматуллаев қайд этган кўрсаткич учинчи ўринга етарли бўлди.\nЎзбекистон кубогининг пневматик туппончадан ўқ отиш бўйича финал мусобақалари ҳам қизғин кечди. Қизлар ўртасидаги мусобақаларда Тошкент вилояти вакили Ирода Азимбоева биринчи натижани қайд этди. Самарқандлик Ситора Эргашбоева иккинчи, наманганлик Алина Тарасова учинчи ўрин эгаси бўлди.\nЎғил болалар ўртасидаги туппончадан ўқ отиш бўйича якуний финал ҳам қизғин тус олди. Андижонлик Георгий Вабановский биринчи, Тошкент вилояти спортчиси Абдурахмон Анарбоев иккинчи, фарғоналик Жаҳонгир Ахмаджонов учинчи ўринни қўлга киритди.\nЎзбекистон кубогида умумжамоа ҳисобида биринчи ўринни Тошкент вилояти спортчи, иккинчи ўринни Андижон вилояти, учинчи ўринни Наманган вилояти вакиллари қўлга киритишди.\n-Ўзбекистон кубогида кураш қизғин кечди. Янги авлод етишиб келаётгани, улар келгусида спорт турини юртимизда янада ривожланиши, халқаро мусобақаларга йўл оладиган спортчиларни танлаш жараёни биз учун мураккаб кечишини кўрсатмоқда. Буни хурсандчилик билан қабул қилиш мумкин. Чунки рақобат натижаларимизни яхшиланишига хизмат қилади, - дейди мусобақа бош ҳаками Ихтиёр Урманов.


Навбаҳор туманидаги 1-умумтаълим мактабида ЎзМТДП Навоий вилоят кенгаши ташаббуси билан Навбаҳор туман хотин-қизлар қўмитаси, туман “Оила” маркази, туман ФҲДЁ бўлими ҳамкорлигида “Оилани асраш – ўзликни асраш” мавзусида тадбир ташкил этилди.\nУчрашувда сўзга чиққанлар оила мустаҳкамлигини таъминлаш, хотин-қизлар жиноятчилиги ва арзимаган сабаблар туфайли ёш оилаларнинг бузилиб кетишининг олдини олиш, оилаларда маънавий муҳит барқарорлигини таъминлаш, ёшларнинг ҳуқуқий билимларини юксалтириш борасида ўз фикр-мулоҳазаларини билдирди.\nТадбирга тумандаги фаол оила вакиллари таклиф этилди ва уларнинг ҳаётий тажрибалари билан ўртоқлашилди. Жумладан, Бодом ая Ўринова оиласи обрў-эътиборга эга хонадонлардан бири. Онахон етти нафар фарзандини оқ ювиб, оқ таради. Уларнинг юртимиз тараққиётига муносиб ҳисса қўшадиган фарзандлар қилиб вояга етказди. Бугунги кунда улар турли соҳаларда фаолият олиб бормоқда. 2018 йил декабрь ойида ўтказилган “Ибратли оила” республика танловида иштирок этган Бодом ая оиласи вилоят шаънини муносиб ҳимоя қилиб, 2-ўринга лойиқ деб топилди.\n– Халқимиз азалдан оилани муқаддас билиб, унинг дахлсизлигини таъминлаш, фаровонлигини оширишга алоҳида эътибор қаратиб келган, дейди онахон. – Зеро, оилада миллий қадрият ва анъаналаримиз ривож топади, фарзандларимиз камолга етади. Бугун юртбошимиз томонидан оилаларни ҳар жиҳатдан мустаҳкамлаш, уни миллий қадриятларимиз ўзининг теран ифодасини топган ҳақиқий тарбия ўчоғига айлантиришга алоҳида эътибор қаратилмоқда. Барча шароитлар яратиб берилмоқда. Шундай экан, биз кексалар ҳам ўз насиҳатларимиз, ўз амалларимиз билан ёшларга ўрнак бўлишимиз, уларга тарбия беришимиз керак.\nТадбир давомида ижро этилган куй-қўшиқлар йиғилганларда катта таассурот қолдирди ва тумандаги 5 нафар энг намунали оила соҳиблари ташкилотчиларнинг “Ташаккурнома”си ва эсдалик совғалари билан тақдирландилар.\nЎзМТДП Навбаҳор туман кенгаши


Жадид маърифатпарварлари асарлари олмон тилида чоп...\n29.08.2019 19:57 0 1135\nГерманиянинг «Edition tethys» нашриётида жадид маърифатпарварлари асарлари таржимаси китоб ҳолида чоп этилди. «Abdulla Qodiriy et seine Zeit» («Абдулла Қодирий ва у яшаган давр») деб номланган тўплам олмон китобхонларида XX аср биринчи чораги ўзбек адабиёти ҳақида жонли тасаввур уйғотса ажаб эмас.\nҚарийб 200 бетли салмоқли тўпламга жадид адабиётининг уч азим чинори – Абдулла Қодирий, Абдурауф Фитрат ва Абдулҳамид Чўлпон асарлари таржимаси киритилган. Мавзуга доир шарҳ ва мақолалар тўпламнинг илмий аҳамиятини оширган.\nКитобга сўзбоши ёзган Ҳумболдт университети профессори, атоқли туркшунос ва исломшунос олима Ингеборг Балдауф замонавий ўзбек адабиёти шаклланишида жадид маърифатпарварлари, хусусан, миллий романчилик мактаби дарғаси Абдулла Қодирийнинг хизмати катта бўлганини таъкидлаган.\nАбдулла Қодирий асарлари, хусусан, романлари муаллифнинг ҳаётлик чоғларидаёқ хорижий тилларга ўгирила бошлаган. Масалан, «Ўткан кунлар» романи озарбойжон тилида (1928), «Меҳробдан чаён» романи тожик тилида (1935) чоп этилган. Адиб асарлари рус, қозоқ, уйғур, татар, араб, итальян, инглиз тилларига ҳам таржима қилинган.\n1968 йили Берлинда «Ўткан кунлари» романининг олмонча талқини «Тошкентлик ошиқлар» номи билан нашр этилган. Таржимашунос олим, профессор Хуррам Раҳимовга кўра, роман русчадан ўгирилгани боис таржимада кўплаб жиддий хатоларга йўл қўйилган, мутаржим аслиятдаги миллий колоритни сақлаб қола билмаган.\nХабарларга кўра, Берлиндаги Марказий Осиё семинари ўқитувчиси Барно Орипова бошчилигида «Ўткан кунлар» романининг мукаммал олмонча таржимаси устида ижодий изланишлар олиб борилмоқда.\nКейинги йилларда Қодирий асарлари таржимаси анча жонланди. Хусусан, биринчи ўзбек романи бир пайтнинг ўзида икки муаллиф – америкалик атоқли тилшунос Марк Рис ҳамда британиялик адабиётшунос Кэрол Ермакова томонидан инглиз тилига ўгирилди.\nЎзбекистонлик таржимонлардан Аъзам Обид (инглиз тили), Ойбек Остонов (олмон тили) жадид маърифатпарварлари асарларидан намуналар ўгирган.\nмаданият жадидлар Абдулла Қодирий


Партиядошимиз ибрати | Ўзбекистон "Адолат" социал-демократик партияси\n6 Декабрь, 12:43 • Наманган вилояти, Партия ташкилотларида, Янгиликлар • 211 марта кўрилди • Комментариев к записи Партиядошимиз ибрати нет\nТўрақўрғон қишлоқ хўжалик касб-ҳунар коллежи Наманган вилоятидаги йирик ўрта махсус таълим муассасаларидан бири. У ташкил топганидан бери ўтган қирқ уч йил мобайнида иқтисодиётнинг турли тармоқлари учун минглаб малакали кадрлар етказиб берди. Улар бугунги кунда мамлакатимизнинг турли минтақаларида фидокорона меҳнат қилиб, юртимизни янада ободонлаштириш, халқ турмуш фаровонлигини ошириш, эл дастурхонини хилма-хил озиқ-оқат маҳсулотлари билан тўлдириш, қайта ишлаш корхоналарига эса кўпроқ ва сифатлироқ саноат хом ашёсини етказиб бериш ишига муносиб ҳисса қўшиб келмоқдалар.\nШу ўринда мазкур касб-ҳунар коллежида ўзининг кўп йиллик ибратли фаолияти билан педагогик жамоа ютуқларини кўпайтириш йўлида жонкуярлик кўрсатаётган устозлар талайгина эканлигини ҳам қайд этиш лозим. Улардан бири махсус фанлар ўқитувчиси Котибхон Асқаров саналади. У қарийб ўттиз йилдан бери мана шу даргоҳда ёш авлодга таълим-тарбия беради. Яқинда тажрибали муаллим, фаол жамоатчи, меҳрибон ва талабчан устоз ҳаётида унутилмас воқеа рўй берди. У Ўзбекистон Республикаси Президентининг Фармонига биноан Ўқитувчилар ва мураббийлар куни арафасида “Шуҳрат” медали билан тақдирланди.\nБу тажрибали педагог, фидойи инсон, намунали оила бошлиғининг узоқ йиллик меҳнатига берилган юксак баҳо дейиш мумкин. Котибхон ушбу ўқув муассасасига 1978 йилда ишга келди. Дастлаб лаборант сифатида фаолият кўрсатди. Кейин ҳарбий хизматда отланди. Йигитлик бурчини ўтаб қайтгач, Тошкент ирригация ва қишлоқ хўжалигини механизациялаштириш муҳандислари институтида ўқиди. Қишлоқ хўжалик фанлари бўйича муҳандис-ўқитувчи ихтисосига эга бўлиб, ўша пайтдаги қишлоқ хўжалигини механизациялаштириш техникумида дарс бера бошлади. Ишлаб чиқариш таълими таълими устаси, ўқитувчи, бўлим бошлиғи, бош уста бўлиб ишлади. Саккиз йилдан бери эса коллежда махсус фандан сабоқ беради.\nУнинг дарслари кўпроқ транспорт воситалари ва қишлоқ хўжалиги машиналарини бошқарадиган мутахассислар тайёрлаш билан боғлиқ. Уларга техниканинг тузилишидан тортиб фойдаланиш қоидаларигача ўргатади. Бундан ташқари, йўл ҳаракати қоидаларини ўргатиш ҳам асосий йўналишлардан бири ҳисобланади.Моҳир педагог ҳар бир машғулотни янги, илғор педагогик технологиялар асосига қуради. Ўқувчилар билан интерфаол усулда иш олиб боради. Давлат таълим стандартларига мувофиқ келадиган ишчи дастурлар ва маърузаларни тайёрлашда ҳамкасблари ундан кўп нарса ўрганадилар. Ўз билим ва малакасини ёш ўқитувчилар билан ўртоқлашишни ҳам унутмайди. Унинг ўқувчилари орасидан жуда кўп юқори малакали мутахассислар етишиб чиққан ва ҳар хил кўрик-танловларнинг туман, вилоят ва мамлакат босқичларида юқори ўринларни эгаллаб келган.\nЎзбекистон “Адолат” СДП Тўрақўрғон туман кенгаши раиси Муқаддас Ахматова:\n– Котибхон домла қарийб ўн йилдан бери партиямиз аъзоси ҳисобланади. У ушбу ўқув юрти ўқитувчиларидан тузилган бошланғич ташкилотга биринчилар қатори аъзо бўлганди. Ўшанда атиги ўн кишидан иборат БПТ кейинчалик ҳам сон, ҳам сифат жиҳатидан ўсди. Бугунги кунда бу ерда ёшларга билим бераётган сафдошларимиз эллик нафардан ошиб кетган. Бунда ҳам Котибхон домланинг катта ҳиссалари бор. Чунки устоз касбдошлари ўртасида партиямиз дастури ва ғояларини тарғиб қилишда ҳар доим фаоллик кўрсатиб келганлар. Ўтган сайлов кампаниясида ҳам номзодларимизни қўллаб-қувватлашда алоҳида ғайрат-шижоат билан ишлади. Шу туфайли биз халқ депутатлари туман кенгашида саккиз кишидан иборат депутатлик гуруҳи тузишга муваффақ бўлдик. Котибхон Асқаров бошқа жамоат ишларида ҳам фаоллигини айтиб ўтиш лозим. Партиядошимиз бир неча йилдан бери коллеж касаба уюшма қўмитасининг раиси. Жамоа аъзоларининг ҳақ-ҳуқуқларини ҳимоя қилишда, уларга муносиб меҳнат ва дам олиш шароитларини яратишда жонбозлик кўрсатади. Яқинда иш бошлаган коллеж тарихи музейининг ҳам фаол ташкилотчиларидан бири бўлди. Бу ерда ўқув юртининг қирқ йиллик фаолияти, шу даврда ишлаган ўқитувчилар ва ходимлар ҳақида қизиқарли маълумотлар тўпланган. Уларни нафақат ўқувчилар, балки уларнинг ота-оналари, коллежга ташриф буюрадиган меҳмонлар ҳам мароқ билан томоша қиладилар.\n“Шуҳрат” медали нишондори Котибхон Асқаров:\n– Камтарона меҳнатим давлатимиз томонидан юксак даражада қадрланганидан бағоят бахтиёрман. Жамоадошларим, қариндош-уруғлар, оила аъзоларим, таниш-билишлар мукофот билан табриклаганларида фахр ва ғурур ҳислари вужудимни қоплади. Кўп йиллик машаққатли меҳнатим самарасини сездим. Бундан буён ҳам ёшларга касб ўргатишда, улардан малакали мутахассислар тайёрлашда ўзимнинг бор билим ва куч-ғайратимни аямайман. Партиямизнинг нуфузини ошириш борасидаги фаолиятимни ҳам асло сусайтирмайман.\nПартиядошимиз ибрати was last modified: Декабрь 6th, 2017 by matbuot\n« “Ҳамшира-2017” кўрик-танловининг вилоят босқичи бўлиб ўтди Тинчлик, хавфсизлик ва барқарор тараққиёт гарови »


04:42 08 Март 2021\n15:14 01.02.2021 (Янгиланган 16:50 01.02.2021) Ҳавола олиш\nНаталья Дембинская. Sputnik Ўзбекистон\nТОШКЕНТ, 1 фев —Sputnik. Европа Иттифоқи америка валютасига боғлиқликни камайтириш ниятида еврода кўпроқ шартномалар имзолаш, Европа компанияларини хорижий компаниялар томонидан ютиб юборилишини олдини олиш - деб баҳолашни йўлга қўймоқчи.\nИшончни йўқотган иттифоқчи\nЕвро мавқеини кучайтириш ташаббусини еврокомиссиянинг собиқ раиси Жан-Клод Юнкер илк бор 2018 йилда кун тартибига киритган эди. Ўшанда Юнкер АҚШ президенти томонидан бошланган иқтисодий уруш оқибатида ЕИ миллиардлаб зарар кўраётганини маълум қилган эди.Шу сабабли долларни етакчи жаҳон валютаси мақомидан маҳрум қилиш масаласи кўтарилган эди.\nДоллар тизимини бузиш, нефтдоллардан воз кечишни бошлашга қарор қилинган эди. Юнкер Европа энергетика импортининг 80%ини долларда тўлаётганидан норозилик бўлган эди. Шунингдек, Европада ишлаб чиқарилган самолётлар еврода эмас долларда сотилаётганини – мутлақ бемаънилик деб атаган ва Вашингтон кўп мартаба Европа компанияларига зарар келтирувчи бир томонлама санкциялар киритаётганини ҳам салбий нуқтаи назардан кўриб чиққан эди.\nТрамп АҚШни Эрон билан тузилган ядровий шартномадан олиб чиққанидан кейин эса – ЕИнинг норозилиги янада ортди. Устига устак АҚШ Европа компанияларига Эрон билан савдо қилишни таъқиқлаб қўйди. Акс ҳолда уларга АҚШ бозорини ёпиш билан пўписа қилинди.\nШундан сўнг ЕИ Эрон билан ҳисоб китоб қилишнинг айланма йўлларини ахтаришга киришди. Шу баҳонада Франция, Германия Британия махсус ҳисоб-китоб механизмини яратишди. 2019 йилда ишга тушган INSTEX ҳисоб-китоб тизими — Европа ва Эрон компаниялари орасида қонуний трансакцияларни соддалаштиришга қаратилган. Кейинчалик ушбу тизимга Бельгия, Дания, Нидерланд, Норвегия, Финляндия ва Швеция ҳам қўшилди.\nINSTEXнинг асосий вазифаси – АҚШ молия тизимини четлаб ўтган ҳолда европа компанияларига Теҳрон билан савдо қилишга имконият яратади. Реал пул алмашувини амалга оширмаслик қа Вашингтон қаршилигига дуч келмаслик учун, INSTEX кредит балларидан фойдалданади.\nАҚШ айбловлари Берлинни доллардан воз кечишга мажбур қилмоқда\nЭрон ўзининг сотилган маҳсулотлари эвазига кредит балларини тўплайди. Кейин ушбу баллар Европада товар ва маҳсулотлар сотиб олишга йўналтиради.\nАмалда ушбу механизмни ишлатиш жуда кўп мураккабликларга дуч келди. Бошида нефт маҳсулотлари сотиб олиш учун ташкил қилинган ушбу механиз охир оқибат фақат тиббий буюмлар ва гуманитар ёрдам учун фойдаланилди.\nАҚШ Европа учун жуда муҳим бўлган инфратузилма лойиҳаси “Шимолий оқим-2”га санкция киритганидан сўнг Европанинг қатор компаниялари ушбу газ қувури лойиҳасида ишлаш ҳуқуқидан воз кечди.\n2019 йилда Швейцариянинг денгиз тубида қувур ўрнатишга ихтисослашган Allseas компанияси лойиҳадан чиқишга қарор қилди. Ундан сўнг лойиҳадан кема мулкдорларини суғурта қилувчи халқаро клуб ҳам лойиҳадан чиқди. Январ бошида эса Норвегиянинг Det Norske Veritas – сертификатлаш компанияси, Даниянинг Ramboll инжиниринг компанияси ва Германиянинг Bilfinger SE – қурилиш компанияси ҳам лойиҳани тарк этишди.\nВашингтоннинг аниқ мақсади бор – доллар эвазига сотиладиган суюлтирилган газ экспортини оширишва Шарқий Европа мамлакатлари орқали (ҳисоб-китоб долларда амалга оширилади) ёнилғи трансферини ошириш.\nFinancial Times маълумотига кўра, Еврокомиссия тузилаётган шартномалар еврода нархлаш ва асосий молиявий йўналишни евро томонга ўзгартиришга қартилган муҳим режа тайёрлаган.\nУндан ташқари миллий иқтисодий бошқарув органлари Европа компанияларининг хорижий компаниялар томонидан сотиб олинишини блоклаш ҳуқуқи берилади. Хусусан, компания мулкдори ўзгариши оқибатида хорижий санкцияларга тобе бўлиш эҳтимоли текширилади. Бунинг учун хорижий сармояларни қабул қилишнинг янги тизими қўлланилади ва бундай “ютиш” миллий хавфсизликка таҳдид ҳисобланади.\n“Ташқарида жойлашган давлатлар томонидан санкциялар қўлланилиши ЕИнинг халқаро шартномаларни бажариш ва давлатлараро муносабатларини бошқариш имкониятига жиддий путр етказди. Учинчи давлатларнинг бир томонлама санкциялари ЕИ корхоналарининг қонуний савдо ва сармояларини хавф остига қўйди”, - дейилган ҳужжат лойиҳасида.\nЯна бир муҳим жиҳат – хорижий, биринчи навбатда Америка банкларидан мустақил бўлиш. “Молиявий инқироз вақтида улар ЕИда ўз фаолиятини қисқартириши ва асосий эътиборни ички бозорга қаратишлари мумкин”, - дейилган ҳужжатда.\n“Евронинг халқаро мавқеи ошиши бизнинг иқтисод ва молия тизимимизни валюта хавфларидан ҳимоя қилади, бошқа валюталарга тобеликдан сақлайди и трансакциялар бўйича харажатларни камайтиради”, - деди иқтисодий масалалар бўйича Европа комиссари Паоло Джентилони.\nЕвропа Марказий банки маълумотига кўра, евро – оммавийлик бўйича дунёда доллардан сўнг иккинчи валюта бўлиб қолмоқда.\nУмумий ҳижми 750 миллиард евро бўлган Пандемиядан сўнг Европани тикланиш фонди ҳам евронинг жозибадорлигини оширади. ЕИ Америка доллари муқобили сифатида иттифоқ облигациялари муомалага чиқаради. Европаликлар, айниқса, экология соҳасига сармоя жалб қилишга қаратилган “яшил облигациялардан” катта умид қилишмоқда.\nБелгиланган 750 миллиарнинг учдан бирини ушбу мақсад учун сарф қилиш режалаштирилган. Хусусан, ЕИнинг барча молия марказларини – глобал “яшил молиялаш” марказларига айлантириш режалаштирилган. Еврони мустаҳкам молия маҳсулотларига асосланган валютага айлантириш режалаштирилган.\nДолларга қарши яна бир фактор – Европа Марказий Банки молиявий хизматлар соҳасида ЕИнинг стратегик автономиясини ошириш ва ўз молия тизимини ҳимоя қилишини таъминлаш мақсадида - рақамли евро киритиш режасидир.\nЛавров Россия иқтисодиёти доллардан воз кечиши ҳақида сўзлаб берди\nАмерика ОАВлари таъкидлашига кўра, ЕИ режалари амалга ошмайди. Сиёсат ёки қонуний ташаббуслар борасида – ЕИ жуда заиф. Биринчи навбатда бунга Европа давлатлари орасидаги фикрлар хилма-хиллиги халал беради, деб ёзади Американинг Bloomberg таҳлилий агентлиги.\nЕтакчи сармоя киритувчи банклар хулосасига кўра, долларнинг мавқеи аввалгидек мустаҳкам эмас. Босқичма-босқич Европа Иттифоқининг облигациялари ҳам АҚШ давлат облигацияларининг муқобилига айланиши мумкин. Бу жаҳон валюта резервларини диверсификация қилишга хизмат қилади. Ан шунда жаҳон иқтисодида доллар миқдори 1990 йиллар даражасигача камайиши мумкин, деб ҳисоблайди JP Morgan.


ЭНАГАНИНГ НОҚОНУНИЙ САФАРИ — Марғилон ҳақиқати\nИнсон хом сут эмган банда-да, бўлмаса кўра била туриб жиноят ёки ҳуқуқбузарликка қўл урмас эди. Аллақачон 46 ёшни қаршилаган мингбулоқлик Муҳаббат Эргашева (манзили ва исми шарифи ўзгартирилган) Ички ишлар идораларининг хорижга чиқиш-келиш ва фуқароликни расмийлаштириш бўлимлари томонидан бериладиган “Дуёнинг барча мамлакатларига чиқиш учун рухсат берувчи” виза стикер рухсатномаларини расмийлаштирмасдан давлат чегарасидан ўтиш жиноят эканлигидан хабардор эди. Бироқ, у бу тартиб менга тааллуқли эмас, ахир Ўзбекистон чегарасидан ўтиб олиб, бир йилга яқин Россияда ишлаб юрган бўлсам, бу ёғини ким билиб ўтирибди деб ҳисоблаганди.\nЗеро, у ҳақиқатдан ҳам бир неча йилдан буён Россия Федерациясининг Раменск шаҳридаги ҳонадонлардан бирида энагалик қилиб келарди. Турмуш ўртоғи эса шу хонадоннинг дала-ҳовлисида қоровуллик билан шуғулланарди. Шу боис хонадон эгалари дам олиш учун Миср Араб\nРеспубликасига жўнаётганда, уларнинг уч нафар фарзанди энагаси сифатида бирга боришни таклиф қилишганда у ҳеч иккиланмай рози бўлди.\nБироқ, Муҳаббат Эргашева жорий йил 24 февраль куни Ўзбекистонга учиб келганида эса, шаҳар бедарвоза эмас деган нақлнинг тўғрилигига, қинғирликнинг охир-оқибат войлигига амин бўлди. Зеро, аэропортда унинг паспорти кўрикдан ўтказилаётганда виза стикер рухсатномаси йўқлиги аниқланиб, холислар иштирокида тегишли ҳужжатлар расмийлаштирилди. Оқибатда унга нисбатан Ўзбе-\nкистон Республикаси Жиноят кодексининг 223-моддаси, 1-қисми билан жиноят иши қўзғатилиб мазмунан кўриб чиқиш учун судга ҳавола этилди.\nБошқача айтганда собиқ энаганинг ҳам саёхат, ҳам тижорат қабилидаги сафари ана шундай аянчли якун топди. Чунки суд унинг хатти-ҳаракатларида юқоридаги моддада кўзда тутилган жиноят аломатлари мавжуд деб топди ва унга нисбатан энг кам ойлик иш ҳақининг 30 баробари миқдорида – 4 миллион 493 минг 250 сўм жарима жазоси тайинлади. Шунингдек унинг фуқаролик паспорти яшаб турган тумани Ички ишлар бўлимига қонуний ҳал этиш учун юборилди.\nҲа энаганинг Мисрга саёҳати, Қизил денгиз бўйидаги дам олиши ана шундай қимматга тушди. Тўғри судда М.Эргашева айбига иқрор бўлиб, бундай ҳолат ноқонуний эканлигини билмаслигини, шу боис адашиб хатога йўл қўйганини, қилмишидан қаттиқ пушаймонлигини изҳор қилди. аммо, ҳар дамгидек, кейинги пушаймон асқотмади, у муносиб қонуний жазо олди. инчинун ҳар қандай жиноятга жазо муқаррар, тартиб эса ҳаммага баробар.\nЎрни келганда қаҳрамонимиз қилмишидан бироз чекиниб, бундай қонунбузишларга хос умумий фактларга тўхталиб ўтиш жоиз. Чунки, аксарият ҳолларда давлат чегарасидан ўтиш тартибларини бузган ҳамюртларимиз қилмишларига Муҳаббат сингари қонун талабларини билмас-\nликларини рўкач қиладилар. Бироқ, қонун талабларини билмаслик ҳеч кимни жавобгарликдан соқит қилмаслиги ҳаммага аён-ку! Қолаверса, бугун юртимизда одам савдосидек глобал\nмуаммога қарши аёвсиз кураш туфайли ҳар куни чегара постларини айланиб ўтиш, турли йўллар билан хорижга бориш жиноят ва ҳуқуқбузарлик эканлиги таъкидланмоқда. Шундай экан, бундай баҳоналар ва пушаймонлик асқотмаслиги аён эди. Буни ҳаммамиз, айниқса хорижга турли ноқонуний йўллар билан ишга боришни орзу қилиб юрганлар ёдда тутиши зарур. Акс ҳолда, бу орзулар саробга айланиб, юқоридаги собиқ энаганинг ноқонуний сафари сингари аянчли якун топиши муқаррар.\nФарғона транспорт прокуратураси терговчиси.


Газета СБХ / 2021 год / № 18 / Юрист маслаҳати\nТушунтириш хатининг расман тасдиқланган шакли мавжуд эмас, шунинг учун у эркин шаклда ёзилади. Тушунтириш хатини тузаётганда кўча тилидан фойдаланманг, фикрингизни тўпори тилда ифодаламанг. Қисқа ва аниқ қилиб ёзинг, шунда сиз айтаётган нарсаларни икки хил талқин қилиш мумкин бўлмайди. Ўз номингиздан, яъни биринчи шахс номидан ёзинг. Воқеалар кетма-кетлиги ва хронологиясига риоя этишга ҳаракат қилинг. Охирида албатта имзо қўйинг ва санани қайд этинг.\nТушунтириш хати уни тузган шахснинг нуқтаи назарини ифодалайди, нохуш ва муқаррар оқибатларга олиб келган ходисаларнинг сабабларини тушунтиради. Кўпинча, солиқ идорасига берилган тушунтириш хатлари бошқа ҳужжатнинг мазмунини тушунарли тарзда баён этади. Мазкур ҳолатда у асосий ҳужжатга илова сифатида бириктирилади.\nСайёр текширув пайтида муаммолар аниқланган тақдирда, инспекторлар сиздан юзага келган ҳолатларнинг сабаблари ва оқибатлари баён этиладиган тушунтириш хатини талаб қилишга ҳақлидир. Албатта, сиз вазиятни оғзаки тушунтиришингиз мумкин, бироқ бунда айтганларингизни текширув материалларига қўшиб қўйишнинг имкони бўлмайди. Тушунтириш хати эса ҳисобга олинади. Уни текширувчига беришдан олдин ўзингиз учун нусха олинг. Биринчидан, буни сиз ёзганингиз далили бўлади, иккинчидан, ёзганларингизни ёдга олиш учун уни исталган вақтда ўқиб кўришингиз мумкин бўлади.\n1-МИСОЛ. Тўғри ёзилган тушунтириш хати орқали инспекторнинг саволига жавоб бериш\nКомпания ходими бўлмаган талабанинг контракт асосида ўқиши учун компаниянинг ҳисобрақамидан тўлов амалга оширилди.\nИнспектор компания нимага асосланиб бегона шахснинг ўқиши учун тўлов тўлаётганини тушунтириб беришни сўрайди. Бош бухгалтер тушунтириш хатида талаба корхона ходимининг ўғли эканлигини баён қилди. Ходим ўғлининг контракт пулини тўлашни сўради. Қарзни сўндириш учун ҳар ойда ходимдан маълум миқдор ушлаб қолинади. У ушбу фактни тасдиқловчи ҳужжатларни тушунтириш хатига илова қилди.\nТўғри тузилган тушунтириш хати хатти-ҳаракатларнинг тартиби ва тўғрилигини аниқлашга ёки ҳуқуқбузарликларга олиб келган узрли сабабларни аниқлашга ёрдам беради. Мазкур ҳолатда жарималардан қочиш ёки уларни қонун билан белгиланган минимал даражага тушириш мумкин бўлади.\nТушунтириш хатини ёзишда, албатта стандартларга мос равишда, юқори қисмида – «сарлавҳа», кейин – ҳужжатнинг номи, сўнгра – вазиятнинг сабаби тасвирланган асосий қисм, пастда – имзо ва сана ёзилади.\nБундай ҳужжатларда ишчан ва расмий ишчан тилдан фойдаланинг. Улар ҳажми жиҳатидан катта бўлмайди, ҳис-туйғулар баён этилмайди, канцелярия профессионал терминологиялардан фойдаланилади. Ҳар қандай ҳолатда ҳам фақат ҳақиқатни баён қилинг, ишончли далилларни кўрсатинг.\nҲужжатнинг асосий қисмида аввал инспекторлар томонидан аниқланган номувофиқликлар ёки бузилишларни кўрсатинг. Кейин қоидаларга риоя этилмаганлиги сабабларини қисқача баён қилинг. Зарур бўлса, кейинчалик шунга ўхшаш қоидабузарликларнинг такрорланишига йўл қўймаслик учун қандай чоралар кўриш кераклигини кўрсатинг.\nАгар компания солиқ даври учун ҳисоботларда доимий равишда зарар қайд этилса, солиқ инспекторлари батафсил тушунтиришни талаб қиладилар. Мазкур ҳолатда тушунтириш хатини бухгалтер ёзиши керак бўлади, чунки у ҳисоботларни топширади. Зарар кўриш ҳолати ҳуқуқбузарлик ҳисобланмайди. Сиз зарар кўрилишига олиб келган сабабларни ишончли тарзда баён қилсангиз, шунда масала ўз-ўзидан ҳал бўлади.\n2-мисол. Тўғри тузилган тушунтириш хати орқали инспектор қўйган саволларни ечиш\nКомпания ишлаб чиқаришни кенгайтириш учун бинони сотиб олди. Харид қилиш учун ўз маблағлари етарли эмас эди, шунинг учун банкдан кредит олинди.\nКредитни расмийлаштиришда унинг суммасини гаров массаси, яъни кўчмас мулк билан таъминлаш керак. Тақдим этилган кўчмас мулк суғурталанган бўлиши керак.\nСуғурта шартномасини туздик. Кўчмас мулк баҳоланмагунча суғурта қилиб бўлмайди. Баҳолаш ўтказилди. Ушбу операциялар кутилганидан анча қимматга тушди. Нотариус хизматлари ва давлат божи ҳам қиммат экан.\nҲеч қандай ноқонуний иш қилинмаган, лекин корхона зарар кўрган.\nУшбу ҳолатни тушунтириш хатида баён қилиб, инспекторга зарар қандай юзага келганлигини тушунтиринг. Улар бу билан ноқонуний иш қилмаганликларини исботладилар.\nТушунтириш хатини ёзишда масъулиятни бошқаларга юкламанг. Ёдингизда бўлсин, юзага келган вазиятни кўриб чиқишга қанча кўп одам жалб қилсангиз, солиқ органлари шунча кўп маълумот олишади. Муайян вазиятга тўғридан-тўғри боғлиқ бўлмаган ортиқча нарсаларни ёзманг. Сиз ёзган ҳар қандай нарса сизга қарши ишлатилиши мумкин.\nЭлеонора МАЗУРОВА, Альберт САФИН,


Тошкентда “абадий полк” акцияси ўтказиладими? Ҳокимлик жавоб берди | Qalampir.uz\nТошкентда “абадий полк” акцияси ўтказиладими? Ҳокимлик жавоб берди\nЖамият\t06 Май 18:28 7009\nИжтимоий тармоқларда жорий йилнинг 9 май куни Тошкент шаҳрида “Ўлмас полк” акциясини ўтказишга рухсат берилгани ҳақидаги хабарлар тарқалди. Тошкент шаҳар ҳокимлиги Матбуот хизмати ушбу ҳолатга муносабат билдирди.\nМаълум қилинишича, жамоатчилик орасида бундай хабарнинг тарқалишига Тошкент шаҳар ҳокими ўринбосари М.Муҳитдиновнинг пойтахтда “Ўлмас полк” акциясини ўтказиш бўйича Тошкент шаҳар ИИББ ва ЙҲХБга йўналтирган хати нотўғри таржима қилингани сабаб бўлган. Шаҳар ҳокимлиги мазкур мурожаатда “Принять к исполнению в установленном порядке” (Белгиланган тартибда ижрога қабул қилинсин) эмас, балки “Ўрнатилган тартибда кўриб чиқилсин”, дея имзо чекилганлигини маълум қилди.\n“Натижада кенг жамоатчиликка “мутасаддилар мазкур акцияни ўтказиш учун рухсат беришган бўлса-да, ҳуқуқ-тартибот идоралари бунга қарши чиқмоқда” деган мазмунда асоссиз хабар тарқатилган”, дейилади хабарда.\nҚайд этилишича, “Ўлмас полк” акцияси ташкилотчилари мурожаат қилган ҳеч бир мутасадди ташкилот томонидан бугунги пандемия шароитида мазкур оммавий тадбирни ўтказишга рухсат берилмаган.\nКоронавирусга қарши курашиш бўйича Республика махсус комиссиясининг қарорига асосан жорий йил 1 майдан бошлаб мамлакатда турли оммавий тадбирлар, хусусан, концерт дастурлари, байрам томошалари ва оммавий юришларни ўтказиш вақтинчалик тўхтатилган.\nМавжуд вазиятдан келиб чиқиб, бу йил Хотира ва қадрлаш куни умумхалқ байрамига бағишланган тадбирларни карантин қоидаларига қатъий риоя қилган ҳолда, ихчам шаклларда ўтказиш чоралари белгиланган.\n“Бундай чекловлар юзлаб одамлар иштирок этиши кўзда тутилган “Бессмертный полк” оммавий тадбирига ҳам дахлдор эканини унутмаслик лозим”, дейилади шаҳар ҳокимлиги муносабатида.\n22 Октябрь 14:00 26660\n24 Октябрь 22:45 22479\n23 Октябрь 22:25 20119\n22 Октябрь 22:47 19480\n22 Октябрь 09:22 18598


Тошкент ИИББ масъул ходими янги биометрик паспорт орқасидаги оқ қоғозни нима қилишни айтди\n14:01 / 03.12.2015\nМаълумки, Ўзбекистон Республикаси фуқароларига берилаётган янги биометрик паспортларнинг орқасига оқ қоғоз ёпиштирилган бўлади. Айрим фуқаролар ҳатто бу қоғозда муҳим нарсалар, масалан, биометрик маълумотлар сақланиши мумкинлигини тахмин қилиб, унга тегинмасликни маъқул кўришаётгани айтилган эди.\nБу масалани ойдинлаштириш мақсадида “Даракчи” газетасининг ўқувчиларидан бири савол билан мурожаат қилди. Саволга Тошкент шаҳар Ички ишлар Бош бошқармаси Хорижга чиқиш, келиш ва фуқароликни расмийлаштириш бошқармаси марказ бошлиғи, майор Санжар Қосимов жавоб берди.\n“Бу оқ қоғознинг фуқаро учун ҳеч қандай зарур томони йўқ, - таъкидлади у. – Унда фақат паспортни тайёрлаган корхонанинг штрих-коди акс этган. Агар бу қоғоз сизга ёқмаса, уни олиб ташлашингиз мумкин”.


Республика Гидрометеорология маркази 14 - 17 сентябрь кунлари учун об-ҳаво маълумотини эълон қилди.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14 сентябрда баъзи жойларда 15-20 м/с гача кучайиши мумкин. Ҳарорат кечаси 14 ва 17 сентябрда 10-15 даража, 15-16 сентябрда 8-13 даража илиқ, кундузи 14-16 сентябрда 23-28 даража, 17 сентябрда 20-25 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб, шарқдан 7-12 м/с тезликда эсади, 14 сентябрда баъзи жойларда 15-20 м/с гача кучайиши мумкин. Ҳарорат кечаси 14 сентябрда 12-17 даража, 15-17 сентябрда 10-15 даража илиқ, кундузи 23-28 даража иссиқ бўлади.\nТошкент вилояти. Ҳаво ўзгариб туради, 14 сентябрда кечга томон баъзи жойларда бироз ёмғир ёғиши мумкин, 15 сентябрда баъзи жойларда бироз ёмғир ёғиши мумкин, 16-17 сентябрда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 14-15 сентябрда баъзи жойларда 15-20 м/с гача кучайиши мумкин. Ҳарорат кечаси 14-15 сентябрда 12-17 даража, 16-17 сентябрда 10-15 даража илиқ, кундузи 14 сентябрда 25-30 даража, 15-17 сентябрда 22-27 даража иссиқ бўлади.\nСамарқанд, Жиззах ва Сирдарё вилоятлари. Ҳаво ўзгариб туради, 14 сентябрда кечга томон баъзи жойларда ёмғир ёғиши мумкин, 15-17 сентябрда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 14-15 сентябрда баъзи жойларда 15-20 м/с гача кучайиши мумкин. Ҳарорат кечаси 14-15 сентябрда 12-17 даража, 16-17 сентябрда 10-15 даража илиқ, кундузи 14 сентябрда 25-30 даража, 15-17 сентябрда 22-27 даража иссиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 14-15 сентябрда баъзи жойларда 15-20 м/с гача кучайиши мумкин. Ҳарорат кечаси 14-15 сентябрда 12-17 даража, 16-17 сентябрда 10-15 даража илиқ, кундузи 14 сентябрда 26-31 даража, 15-17 сентябрда 24-29 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди, фақат 15 сентябрда баъзи жойларда бироз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 14-15 сентябрда баъзи жойларда 15-20 м/с гача кучайиши мумкин. Ҳарорат кечаси 14-15 сентябрда 12-17 даража, 16-17 сентябрда 10-15 даража илиқ, кундузи 14 сентябрда 25-30 даража, 15-17 сентябрда 22-27 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, 14-15 сентябрда баъзи жойларда ёмғир ёғади, 16-17 сентябрда ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, 14-15 сентябрда баъзи жойларда 15-20 м/с гача кучайиши мумкин. Ҳарорат кечаси 14-15 сентябрда 7-12 даража, 16-17 сентябрда 5-10 даража, кундузи 14 сентябрда 15-20 даража, 15-17 сентябрда 12-17 даража илиқ бўлади.\n12:36 / 21.09.2019\n22 сентябрь куни кутилаётган об-ҳаво маълумоти\n16:52 / 20.09.2019\n21 сентябрь куни Ўзбекистонда кутилаётган об-ҳаво маълумоти\n08:14 / 20.09.2019


Янги йўл қоидалари ҳайдовчиларни юз минг сўмдан чиқимдор қилмоқда\n17 январ 2019, Тошкент вақти: 07:46\nЎзбекистонда 1 мартдан янги йўл ҳаракати қоидалари амалга киритилди.\nЎзбекистонда ҳайдовчилар 1 мартдан амал қила бошлаган янги йўл ҳаракати қоидалари талабларига автомашиналарини мослаштириш учун ўрта ҳисобда юз минг сўмдан ҳаражат қилишга мажбур бўлмоқда. Озодлик билан суҳбатлашган ҳайдовчиларнинг айтишларича, бунинг ортидан автомобил жиҳозлари ва фосфор югуртирилган жилет сотувчиларнинг бозори чаққон бўлиб қолган.\n"Суғуртадан ҳайдовчиларга шу кунгача сезиларли наф бўлгани йўқ"\nЎзбекистонда жорий йилнинг 1 мартидан бошлаб янги йўл ҳаракати қоидалари амалга киритилди. Маҳаллий нашрларнинг ёзишича, янги қоидаларда фуқаролик мажбуриятини суғурта қилдирмаган ҳайдовчиларга автомобил бошқариш тақиқланади. Ҳар бир ҳайдовчи мажбурий суғуртадан ўтиши шарт бўлади. Ўзбекистонда фуқаролик мажбуриятини суғурта қилиш 2008 йилда жорий этилган эди. Янги йўл қоидасида бу масала янада мустаҳкамланган.\nТошкентлик журналист Абдураҳмон Ташанов ўн йиллик ҳайдовчилик стажига эга. У шу кунгача Ўзбекистонда фуқаролик мажбуриятини суғурта қилдирган ҳайдовчилар бундан ҳеч қандай наф кўрмаганини айтди:\n-Содда қилиб айтганда, фуқаролик мажбуриятини суғурта қилдиришда ҳайдовчининг стажи ҳисобга олинади. Масалан, мен 10 йиллик стажга эга ҳайдовчи сифатида йилига 28 минг сўм суғурта пули тўлайман. Ҳайдовчилик гувоҳномасини эндигина олган одам эса фуқаролик мажбуриятини юз минг сўмга суғурта қилдиради. Ўзбекистонда умуман суғурта сиёсати жуда қолоқ ва бу соҳада бир қатор муаммолар бор. Мен шу кунгача бирорта ҳайдовчидан: “Суғурта идорасига рахмат, машинамни суғурта қилиб берди” ёки “Уйимни суғурта қилиб берди”, деган гапни эшитганим йўқ, - деди Абдурахмон Ташанов.\nСуҳбатдошимизнинг айтишича, суғурта ширкатлари суғурта пулларини тўлаш масаласида кўпроқ нуфузли, обрўли ёки таъсирли шахсларга ижобий ёндошади, бироқ оддий ҳайдовчилар суғурта пулларини ундира олмай сарсон бўлиб юраверадилар.\nАммо Тошкентдаги суғурта ширкатларидан бирининг исмини айтмаган расмийси бу гапларни инкор қилди. Унга кўра, фуқаролик мажбуриятини суғурта қилдирган ҳар бир ҳайдовчига, агар у бахтсиз ходисага йўлиқса, уч минг долларгача бўлган миқдорда суғурта пули тўлаб берилади.\n- Фуқаролик мажбуриятини суғурта қилиш сиз томонингиздан бошқарилаётган автомобил бошқа шахснинг автомобилига етказган зиённи тўлаб бериш деганидир. Бунга асосан уч минг доллар жавобгарлик белгилаганади. Шу пулдан бошқа шахснинг автомашинасига етказилган зарарнинг 1050 долларини тўлаб берамиз, қолган 1950 доллари эса сиз машнасини туртиб юборган ҳайдовчининг соғлиғига келтирилган зарарни қоплашга кетади. Бунинг учун ГАИ заключения беради. Судда решения чиққанидан кейин, агар айбдор, деб топилсангиз, бизнинг тўловларни амалга ошириш департаментимиз 15 кун ичида ҳеч қандай тўсиқларсиз сизга суғурта пулини тўлаб беради, -деди Тошкентдаги суғурта ширкатларидан бирининг исмини айтмаган расмийси.\nЯнги қоида янги чиқимларга сабаб бўлди\nАйни пайтда янги қоидалар амалга киритилиши муносабати билан ҳайдовчилар фосфор югуртирилган жилет, дори қути, ўт ўчириш балончаси каби бир қатор буюмларни сотиб олиш мажбуриятига ҳам эга бўлди. Абдураҳмон Ташановнинг айтишича, бунинг учун у ўртача миқдорда 80 минг сўм пул сарфлаган.\n- Янги сотиб олиниши керак бўлган жиҳозларни назарда тутсак, мен ўзим 80 минг сўм сарфлашимга тўғри келди. Ўт ўчирувчи балон, дори қути, “стопник” йўл белгиси ва эгнингизга қоронғида киядиган фосфорли жилет. Бунинг ҳаммаси 80-85 минг атрофида бўлади. Менинг олган нарсаларим ўртача нархларда, албатта бунинг қимматроқлари ҳам бор, -деди Абдураҳмон Ташанов.\nФарғоналик ҳайдовчи Камолиддин ака ҳам янги йўл қоидаларига автомашинасини мослаштириш учун 80 минг сўм сарфлаганини айтди. Унга кўра, ҳозирча Фарғонада йўл автомобил назорати ходимлари янги қоидаларга амал қилишни қатъий талаб қилмаяпти, ҳайдовчилар янги йўл қоидаларига мослашиб олиши учун бир оз вақт берилган.\n-1 мартдан кучга кирган қоидаларга амал қилиш учун 15 мингга жилет олдим. Мажбурий суғуртага 28 минг тўладим. Жами мен 70-80 минг атрофида пул сарфладим. Бироқ ҳозирча янги йўл қоидалари қаттиқ жорий бўлгани йўқ. Ҳозирча ҳайдовчилар эски қоидаларда белгиланган тезлик ва бошқа тартибларга риоя қилиб туришибди. Аммо ГАИлар томонидан бунга ҳозирча эътироз йўқ, - деди Камоллиддин ака.\n1 мартдан кучга кирган янги қоидаларда автомашиналарнинг олд қисмига теле ва видео мониторларни ўрнатиш, уларни томоша қилиш, автомашина бошқараётган пайтда ҳайдовчиларга телефон орқали гаплашиш ҳам тақиқланган. Бундан ташқари, автойўлни кесиб ўтаётган пиёдаларга ҳам мобил телефонлари орқали гаплашиш тақиқланади.\nҲайдовчиларга машиналарга навигатор ва видеорегистраторларни ўрнатишга рухсат берилган. Янги қоидаларга кўра, мотоцикл ва мопед ҳайдовчилар кундуз куни ҳам чироқларни ёқиб юриши лозим бўлади.


Каримов АҚШ ва Германия мулозимларини қабул қилди\nАҚШ ва Германиянинг Афғонистон ва Покистон бўйича махсус вакилларига қалтис саволлар берилмади.\nЎзбекистон Президенети Ислом Каримов АҚШнинг Афғонистон ва Покистон бўйича махсус вакили Марк Гроссман ҳамда Германиянинг Афғонистон ва Покистон бўйича махсус вакили Михаел Штайнер билан учрашди. Расмий хабарномада айтилишчиа, 11 октябр куни Оқсаройда ўтказилган учрашувда Афғонистонда барқарорлик ўрнатиш масалалари муҳокама қилинган. АҚШ президенти махсус вакилининг Ўзбекистонга сафари Вашингтон Тошкент билан муносабатларни яхшилаш уринишларини кучайтираётган пайтга тўғри келмоқда.\nПрезидент Ислом Каримов Марк Гроссман ва Михаел Штайнер билан, Ўзбекстон расмийлари тарқатган хабарга кўра, Афғонистоннинг иқтисодий тикланишини қўллаб-қувватлашга қаратилган Америка-Германия ташаббуси доирасидаги масалаларни муҳокама қилган.\nАҚШ ва Германия дипломатлари Ўзбекистоннинг Афғоснитонни иқтисодий ривожлантириш жараёнига қўшаётган катта ҳиссасини юқори баҳолагани ҳам айтилади расмий хабарда.\nАҚШ элчихонаси Гроссман ва Штайнер президент Каримов билан учрашувдан кейин маҳаллий журналистларга берган қисқа интервьюсини эълон қилди. Бу интервьюда ҳам Каримовнинг Афғонистон бўҳронини фақатгина тинч йўл билан ҳал этиш мумкинлигини айтиб келгани алоҳида қайд этилади, ҳамда маҳаллий журналистлардан бири савол берар экан “Ўзбекистон шу пайтгача, Афғонистонда ривожлантириш дастурларидагина иштирок этаётганини” алоҳида таъкидлаб ўтган.\nАфғонистондаги Америка ва НАТО кучларига Ўзбекистон орқали ўтадиган Шимолий таъминот тармоғи орқали юклар транзити масаласи муҳокама этилдими, йўқми бу ҳақда юқори даражадаги АҚШ ва Германия дипломатларининг ташрифига оид расмий хабарларда бир нарса айтилмади.\nАҚШнинг Ўзбекистон билан муносабатларни яхшилай бошлаганига айнан Американинг Шимолий тармоққа бўлган эҳтиёжи ошиши билан шартланганини эслатиш жоиз.\n29 сентябр куни эса Вашинтонда Ўзбекистон Ташқи ишлар вазири Элёр Ғаниев билан учрашган АҚШ Давлат котиби Ҳиллари Клинтон Тошкент расмийлари мамлакатда инсон ҳуқуқлари ва сиёсий эркинликларга оид вазиятни яхшилашда ижобий натижаларга эришаётганини баён қилди.\n- Ҳукумат расмийлари билан давом этаётган мулоқотимиз муҳим аҳамият касб этади, деб ҳсиоблаймиз. Бу мулоқот чоғида, мен ва ҳукуматнинг бошқа вакиллари айтиб келганидек, ҳар доим инсон ҳуқуқлари ва сиёсий эркинликларга оид хавотирларимизни билдирамиз. Лекин шу билан биргаликда биз ўзбеклар (Ўзбекистон ҳукумати) билан бу борада натижаларга эришиш устида ишламоқдамиз ва бунинг баъзи ишоратларини кўрмоқдамиз ва шубҳасиз, барча масалалар бўйича муносабатларимизни чуқурлаштириш истагидамиз,- деди АҚШ давлат котиби.\nБундан ташқари ўтган ойда АҚШ Конресси қўмитаси Ўзбекистонга ҳарбий ёрдам кўрстишни тақиловчи санкцияни бекор қилиш масаласини кўриб чиқишга йўл очиб берувчи қарор қабул қилган эди. Халқаро инсон ҳуқуқлари ташкилотлари бундай сўровнома билан конгрессга мурожаат қилган президент Барак Обама маъмуриятини танқид қилиб келмоқда.\nИкки ҳафта аввал Халқаро Амнистия, Озодлик уйи, Ҳюман райтс уотч, Очиқ жамият институти, Халқаро бўҳронлар гуруҳи каби қатор нуфузли ташкилотлар АҚШ ҳукуматига очиқ мактуб йўллаб, Ўзбекистон билан “нормал муносабатларни” тикламасликка чақирди.


Журналистлар устидан суд бошланди\nТурғунбек Қўрғонтепа туманлараро фуқаролик ишлари судида Андижон вилояти ҳокимлиги нашри бўлмиш “Андижоннома” газетаси бўлим мудири Тўлқин Сиддиқ ва мухбири Аъзам Қодиров устидан суд жараёни бошланди.\nЖурналистлар устидан судга Қўрғонтепа туманидаги “Намуна” ширкат хўжалиги бошқарув ҳайъатининг собиқ раиси Пўлат Исмоилов мурожаат қилган.\nСобиқ раиснинг даъво аризасида ёзилишича, “Андижоннома” газетасининг 2005 йил 26 январь сонида эълон қилинган “Талон-тарож бўлган спорт иншооти” сарлавҳали мақола далилларга асосланмаган. Унда журналистлар ширкатга тегишли от спорти иншооти П.Исмоилов томонидан талон-тарож қилингани ҳақида бўҳтон ва туҳматдан иборат ахборотларга таянган.\nП.Исмоилов ўз даъво аризасида суддан газетада раддия эълон қилиш ҳақида ажрим чиқаришини сўрайди.\nБироқ айбланаётган журналистлар “Озодлик” мухбири билан бўлган суҳбатда ўзларига билдирилаётган даъволарни рад этди.\nА.Қодировнинг сўзларига қараганда, мақола ёзилишига ширкатдаги от спорти клубига раҳбарлик қилган шахснинг таҳририятга мурожаати сабаб бўлган. Журналистлар бу мавзуни ўрганиш учун ширкат раисининг талаби билан таҳририятдан хат ҳам келтириб берган. Улар вилоят ҳокимлиги вакиллари билан биргаликда суриштирув олиб борган ва бу жараёнда маълум бўлган далилларга асосланиб, мақола ёзган.\nЖурналист Т.Сиддиқ ўз устидан судга ариза берилганини ижобий қабул қилишини, чунки ҳар бир фуқаро ўз ҳуқуқини ҳимоя қилишга ҳақли эканини билдирди.\nУнинг айтишича, суднинг илк мажлисида даъвогарнинг иддаолари тингланган. Журналистлар бу даъволар билан танишиб чиқиш учун суддан муддат сўраган ва сўров қондирилган.


3 ЁШГАЧА БЎЛГАН БОЛАЛАРГА ҚАНДАЙ МАҲСУЛОТЛАР МУМКИН ЭМАС? Биз фойдали ва мазали деб билган айрим махсулотлар, буни қарангки, болалар организми учун ножўя таъсир кўрсатиши мумкин экан. Диетологлар, айниқса, уч ёшгача бўлган болалар таомномасига жиддий эътибор беришни тавсия этишади. Қуйида 3 ёшгача бўлган болакайлар учун тавсия этилмайдиган махсулотлар билан таништирамиз. БАЛИҚ ШЎРВА Гўшти фойдали бўлса-да, кичик ёшдаги болакай ошқозони учун оғирлик қилиши мумкин. Чунки балиқ гўштининг бу тариқа тайёрлангани ривожланаётган ошқозонда осон ҳазм бўлмайди. Яхшиси, сабзавотли шўрвага диққат қилинг.\nСутли ва қайнатилган колбаса, сосиска махсулотлари бир қарашда енгил ҳазм бўладигандек кўринади. Аслида эса таркибидаги ёғ, туз ва озуқа қўшимчалари борлиги сабабли бу ёшдаги болалар учун тавсия этилмайди.\nМактаб ёшига тўлмаган болаларга қўзиқориннинг буғда тайёрланган, қайнатилган умуман ҳар қандай кўринишдагиси тавсия этилмайди. Бу махсулот ошқозонда узоқ вақт ҳазм бўлади. Шу боис болалар таомномасига киритилмагани маъқул.


Лейкоз ҳақида — У ким, бу нима — QOMUS.INFO\nQOMUS.INFO > Л ҳарфи > ЛЕЙКОЗ\nЛЕЙКОЗ (лейко…) , лейкемия, оқ қон — қон ишлаб чиқарадиган тўқималарнинг ўсма касаллиги, бунда кўмик зарарланади ва нормал кон ҳосил бўлиши жараёни бузилади; қон яратувчи аъзоларда ёш патологик ҳужайра элементлари ўсиб кетади, лимфа тугунлари ва талок, катталашади, қонда ўзига хос ўзгариш содир бўлади. Касаллик сабаби тўла-тўкис аникланмаган. Лейкознинг келиб чиқишида вирусли, эндоген, кимёвий ва радиацион назариялар мавжуд. Ўткир Лейкоз, сурункали миелолейкоз (миелоид туркумидаги хужайраларнинг ҳосил бўлиши бузилади) ва б. шакллари фарқланади. Ўткир Лейкозга интоксикация хос бўлиб, асосан, т-ра кўтарилади, оғиз бўшлиғи ва томоқда йирингли-ярали жараёнлар, қонсираш кузатилади, асаб системаси издан чиқиши мумкин. Қон таркиби ўзгариб, бунда нормо-, эрито – ва мегалобластлар кўпайиб кетади. Периферик қонда анемия, тробоцитопения, лейкограмма ўзгариши, қон яратилишининг тўсатдан тўхташи ва ҳ. к. кузатилади. Сурункали Лейкоз дастлаб сезилмаслиги мумкин. Қувватсизлик, бош айланиши, кўп терлаш, апатия, бир оз ҳарорат кўтарилиши рўй беради. Беморнинг суяклари зирқираб оғрийди, меъда-ичак фаолияти бузилади; жигар, талок, ва лимфа тугунлари катталашади. Оғирроқ (терминал) қолларда анемия, тромбоцитопения авж олади. Лейкоцитлар, хусусан базофил ва эозинофиллар сони ортади. Қон ва суяк пунктатида етилмаган ёш бластлар, кўмик пунктатида крннинг лимфоид элементлари гиперплазиясн рўй беради. Қонда донадор лейкоцитлар кўпаяди, баъзан гемолитик синдром (қ. Гемолиз) кузатилади. Давоси. Ўткир Л . да ва сурункали Лейкоз зўриққанда бемор касалхонада даволанади. Рентгенотерапия, қувватга киритадиган, камқонликка қарши дорилар буюрилади, қон қуйилади.\nҲайвонларда ҳам қон ҳужайраларининг етилиш жараёни бузилиши (анаплазия) билан кечади. Лейкоз билан қорамол, қўй, эчки, от, чўчқа, ит, мушук, парранда касалланади. Ҳайвонлардан кўпроқ сигирларда, паррандалардан товукларда учрайди. Касалликка радиоактив нурлар, кимёвий омиллар, генетик бузилишлар, гормонлар балан-сининг бузилиши ва вируслар сабаб бўлиши мумкин. Касаллик ҳайвон соғлиғига кўринарли зарар етказмасдан ойлаб ва йиллаб давом этади. Кўпчилик ҳолларда битта ёки бир қанча лимфа тугунлари, талоқ катталашади, шунингдек, овқат ҳазм қилиш бузилади, ҳолсизланиш, ориқлаш, сигирларда сутининг камайиши ва шишлар пайдо бўлади. Паррандаларда, кўпинча, 4 ойликдан катта товуқлар, баъзан курка, ўрдак, ғоз ва б. касалланади. Қ. х. га қорамолларда учрайдиган энзоотик Лейкоз (лимфолейкоз) ва Retraviridae оиласига мансуб вируслар қўзғатадиган турли Лейкоз шакллари катта иқтисодий зарар етказади.\nТашхис клиник белгиларга ва лаб. да қон анализларига қараб қўйилади. Олдини олиш: соғлом хўжаликларда бу касалликдан ҳимоя чоралари кўрилади. Қорамоллар клиник-гемотологик текширувдан ўтказилади. Касаллик аникланса, соғломлаштириш тадбирлари кўрилади. Лейкозга чидамли зотлар яратилади.\nNext PostЛЕРМОНТОВ Михаил Юрьевич


Кичик томорқадан катта даромад олиш сирлари. Аҳоли томорқаларига саёҳат | AGRO-OLAM.UZ\nБош саҳифа Янгиликлар Кичик томорқадан катта даромад олиш сирлари. Аҳоли томорқаларига саёҳат\nКичик томорқадан катта даромад олиш сирлари. Аҳоли томорқаларига саёҳат\nЎзбекистонда белгиланган карантин тартиби 10 майгача давом этади. Аммо бу узайтирилган муддатнинг сўнггиси бўлмаслиги ҳам мумкин. Шуларни инобатга олганда ҳукумат охирги пайтларда нега томорқага кучли урғу бераётганини тушунса бўлади. У озиқ-овқат хавфсизлиги учун имкон қадар кўпроқ захира имкониятларини тайёрламоқда.\nБиз жойларда аҳолининг томорқадан қанчалик манфаатдорлигини кўпроқ ҳудудларни айланган ҳолда ўрганишни режалаштирдик. Афсуски, карантин чекловлари сабаб сафаримиз фақат Тошкент вилояти Тошкент туманидаги маҳаллалар билан чекланди.\nБиринчи манзилимиз тумандаги Юқори Ҳасанбой маҳалласи бўлди. Маҳаллада биз кирган дастлабки хонадон Шавкат Эргашевга тегишли. У ўн йиллардан буён ҳовлисидаги 2 сотихли томорқада қурган иссиқхонасида маҳсулот етиштиради. Бу бодринг, помидор ва карам каби маҳсулотлар.\nУмуман, эрта баҳорда бозордан сал қимматроқ бўлса-да сотиб оладиганимиз ва организмимизни витамин билан бойитадиганимиз полиз маҳсулотлари шу каби иссиқхоналарда етиштирилади. Кейинчалик, май, июнь ойларида очиқ томорқа маҳсулотлари пиша бошлайди.Томорқачидан, иссиқхона қуриш, маҳсулот етиштириш технологияси ва ундан манфаатдорлик қай даражада эканлигини сўраймиз.\n«2 сотих майдонда иссиқхона қурганман. Қишнинг сўнгги, февраль ойи ўрталарида 550 туп бодринг экдим, ҳосил бера бошлаганига ҳам мана 20-25 кунча бўлди», – дейди Шавкат Эргашев.\nУнинг айтишича, иссиқхонада ҳарорат 10 градусдан пастга тушиши керак эмас.Иссиқхона қуриб унда маҳсулот етиштириш аслида жуда мураккаб иш эмас. Уни иситиш учун имконият, деҳқончиликдан бироз билим ва ҳафсала бўлса бўлди. Шулар ичида айнан иссиқхонани иситиш масаласи кўп йиллардан буён томорқачиларга бош муаммо бўлиб келади. Шавкат акадан бу муаммога қандай ечим топаётгани ҳақида сўрадик.\n«У ер бу ердан ўтин сотиб оламиз, ёзда яна қўшимча ўтин йиғамиз. Қишда иссиқхона учун иссиқлик керак бўлганда шуларни ёқиб иситамиз.Мана шу 2 сотихли иссиқхона учун 1 ярим, 2 миллион сўмга ўтин оламиз, яна бир миллионга эса бодринг кўчати, зараркунанда ва касалликларга қарши дори.\nФойдага келсак, ҳозирни ўзида 4,5 миллионлик бодринг сотиб улгурдик, жами харажатдан ташқари 6-7 миллионча даромад қилсак керак», – дейди у.\nХонадонга сафаримиз якунланар экан, Шавкат аканинг турмуш ўртоғи Нодира Эргашева билан ҳам қисқа суҳбат уюштирдик.\n«Иссиқхонамиздан келган даромад туфайли тўйлар қилдик, ўғил уйлантириб, қиз чиқардик, бешик тўй қилдик», – дейди оила бекаси. Унинг айтишича, оила яқин ойларда яна бир тўйга хозирланмоқда. Оиланинг кичик ўғли ҳам уйланиш арафасида.\nТошкент вилоятига сафаримиз давомида яна бир нечта хонадонларга кирдик. Кирган хонадонларимизда томорқа оила аъзолари учун қанчалик манфаатли эканлиги борасида ўрганишлар қилдик.\nСафар тафсилотлари асосида тайёрланган репортажни тўлиқ ҳолда юқоридаги видео орқали томоша қилишингиз мумкин.\nМухбир: Илёс Сафаров\nТасвирчи: Абдусалим Абдувоҳидов. kun.uz


Ўзбекистонда 2015 йилдан бошлаб халқ таълими тизимидаги методистлар иш ҳақи миқдорлари 1,5 бараварга оширилди\n18:12 / 26.09.2016\n1997 йилдан Ўзбекистонда 1 октябрь – “Ўқитувчи ва мураббийлар куни” умумхалқ байрами сифатида нишонлаб келинмоқда. Умумтаълим мактабларида 385 364 нафар устоз ва мураббийлар фаолият кўрсатади. Бу ҳақда Ўзбекистон Халқ таълим вазирлиги матбуот хизмати хабар бермоқда.\nПедагогларнинг 273 065 нафари (70,9 фоизи) аёл, 112 299 (29,1 фоизи) эркак ўқитувчилардир.\nЎқитувчиларнинг 15 948 нафари олий (4,1 фоиз), 58 989 нафари (15,3 фоиз) биринчи, 139 064 нафари (36,1 фоиз), иккинчи тоифага эга, 171 363 нафари (44,5 фоизи) мутахассис сифатида фаолият юритишади.\nСўнгги уч йилда қарийб 25 минг нафар ёш педагоглар мактабларга ишга қабул қилинди.\nБундан ташқари, Ўзбекистон Республикаси Президентининг 2005 йил 25 ноябрдаги ПҚ-227-сонли қарори асосида 2006 йил 1 январдан энг илғор ва фаол ўқитувчиларнинг ойлик маошларига 40 фоизгача устама ҳақ тўлаш тизими йўлга қўйилди.\n2015 йилнинг 1 январидан бошлаб халқ таълими тизимидаги методистлар иш ҳақи миқдорлари 1,5 бараварга оширилди.\nМустақиллик йилларида 4041 нафар устоз ва мураббийлар давлат мукофоти билан тақдирланди. Шулардан 7 нафари “Ўзбекистон қаҳрамони”, 124 нафари “Эл-юрт хизмати” ордени, 304 нафари Ўзбекистон халқ ўқитувчиси, 317 нафари Ўзбекистон Республикасида хизмат кўрсатган халқ таълими ходими, 399 нафари Ўзбекистон Республикасида хизмат кўрсатган ёшлар мураббийи, 303 нафари “Меҳнат шуҳрати” ордени ва бошқа давлат мукофотлари билан тақдирланди.\n1 октябрь, “Ўқитувчи ва мураббийлар куни”


Apple янги видеода Face ID ва Apple Pay имкониятларини намойиш этди - Terabayt.Uz\nApple янги видеода Face ID ва Apple Pay имкониятларини намойиш этди\nОдатда телевидение орқали кўрсатиладиган реклама роликларидан фарқли равишда, баъзи технокомпаниялар ўз маҳсулотлари учун санъат даражасида чиройли видеореклама тайёрлашади. Масалан, «Хитойча Apple» ҳали тақдим этилмаган Mi Mix 2S смартфони имкониятларини кўрсатиш учун «Тинч океани сарҳади 2» фантастик фильмига ишланган трейлерга жойланган рекламани тақдим этган.\nЎҚИНГ: Xiaomi Mi Mix 2S ҳақида янги маълумотларни ошкор этди (+видеолар)\nКупертинолик гигант эса iPhone X суперфлагманидаги иккита – Face ID ҳамда Apple Pay функцияларини намойиш этувчи реклама ролигини ишлаб чиқди.\nМазкур видеолавҳада iPhone X эгаси шаҳар бозорига келади ва ўзига ёққан нарсаларни смартфонига қараш орқали шу ондаёқ харид қилиб ва кийиб, тақиб олаверади. Купертинолик гигант бу билан, Apple Pay ҳамда юзни таниш технологияси орқали исталган жойда тезда харидларни амалга ошириш мумкинлигини кўрсатган.\nМана, Face ID ва Apple Pay функцияларининг рекламасини ўзингиз томоша қилинг-да:\nТаъкидлаб ўтиш керакки, юбилей айфонидаги Face ID – ҳозирда фойдаланувчини қиёфасидан танийдиган дунёда тенгсиз технологиядир. Бошқа смартфонсозлар ҳали бу даражада мукаммал технологияни ярата олишмаган. Ҳатто унинг ашаддий рақиби ҳам Galaxy S9 ва S9+ флагманларида биометриканинг 2D-сканерлаш ва кўз ёйини таниш усулларини қўллаган, холос.\n#Apple Pay #кучли смартфон #янги технологиялар #Face ID #Apple iPhone X


Qalampir.uz | Фавқулодда ҳолат: Сибир ўрмонлари ёнмоқда\nФавқулодда ҳолат: Сибир ўрмонлари ёнмоқда\nОлам\t30 Июль 18:45 1543\nРоссиянинг Сибир ўлкасида кучли ўрмон ёнғинлари содир бўлмоқда. Шу боис Иркутск, Красноярск, Бурятия ва Якутиянинг алоҳида ҳудудларида “Фавқулодда ҳолат” эълон қилинди. Бу ҳақда РИА Новости хабар бермоқда.\nБугунги кун ҳолатида ўрмон ёнғинларининг умумий майдони 2,7 миллионгектарни ташкил қилади. Бу ўтган йилга нисбатан 12 %га кўп.\nБош вазирнинг табиат ресурслари бўйича ўринбосари Дмитрий Кобилкиннинг айтишича, бу йилги ўрмон ёнғинларининг асосий сабаби – юқори ҳаво ҳароратининг (+30 дан юқори) узоқ муддат давомида сақланиб туриши, ёғингарчилик камлиги ва қуруқ чақмоқлар.\nМутахассислар Сибир ва Тайга ўрмонларида 500дан ортиқ ёнғин ўчоқларини аниқлашган. Асосий ўрмон ёнғини пайдо бўлган ҳудудлар аҳоли яшайдиган пунктлардан йироқ, техника етиб бориши қийин бўлган жойларда экани сабаб уларни ўчиришнинг имкони йўқ.\nАйни дамда Фавқулодда вазият вазирлигининг 95% ходимлари ва кучлари ушбу ёнғинларни ўчиришга сафарбар қилинган. Россия Гидрометеорология маркази тутунлар тарқалишини назорат қилиб, аҳоли пунктларида ҳаво тозалигини текшириб бормоқда.\n16 Ноябрь 19:15 51935\n17 Ноябрь 18:54 36853


ИнтерФУТБОЛ :: Андрей Канчельскис феномени ҳамда...\nАндрей Канчельскис феномени ҳамда...\n«НАВБАҲОР» БОШ МУРАББИЙИНИНГ ФУТБОЛЧИЛИК ФАОЛИЯТИГА НАЗАР. «Навбаҳор»ни Суперлига-2020га ўзгача иштиёқ билан тайёрлаётган Андрей Канчельскис вақтида собиқ иттифоқ футболи тарихига Англия чемпионатини маҳлиё қилган ўйинчи сифатида кирган. Бежиз ҳозирга қадар Россия матбуоти юртимизда фаолият юритаётган мураббийнинг туманли ўлкадаги муваффақиятини бот-бот эътироф этмайди. Мана, Фёдор Смолов «Сантьяго Бернабеу»да «Реал» дарвозасини нишонга олгач, footballhd.ru сайти Европада ўзгача донг таратган Канчельскис феноменига яна бир бора тўхталди. Яна бир сабаб шуки, Андрей Антанасович 23 январь куни 51 ёшга тўлди.\nСобиқ иттифоқнинг чекка ҳудудида туғилган Андрей Канчельскис Англияга нотаниш йигит сифатида бориб, тезда «МЮ» фанатлари ёқимтойига айланди. Мана, Андрей Антанасович 10 йилдан ошдики, мураббийлик соҳасида ишламоқда. Ҳа, унинг янги йўналишдаги фаолияти ҳозирча унча ёрқин эмас, ҳар ҳолда, футболчилик давридаги каби ҳамманинг кучли эътиборини тортганича йўқ. Лекин журналистлар, таҳлилчилар ва мухлислар ўтган асрнинг 90-йиллари бошида собиқ иттифоқдан Англияга бориб, у ерда тезкор равишда ёрқин из қолдирган собиқ футболчининг ўша вақтдаги муваффақиятларини ҳалигача тез-тез ёдга олиб, муҳокама марказига ташлашади. Чунки ҳамма-ҳамма Канчельскис ниманинг ҳисобига қисқа фурсатда нафақат «Олд Траффорд» ёқимтойига айлангани, балки талабчан менежер Алекс Фергюсон ишончига кирганини тушунишни истайди. Шунингдек, яна бир савол бор - Андрейдан кейин собиқ иттифоқ ҳудудидан чиққан футболчилар нега туманли ўлкада ўзларини кўрсатишга қийналишмоқда?\nЭҳтимол, Канчельскиснинг футболдаги ёрқин тарихида ўша вақт Михаил Горбачёв томонидан собиқ иттифоқ тизимига татбиқ этилган ва «Қайта қуриш» номини олган кенг қамровли ислоҳотлар катта ўрин тутгандир. Хавбекнинг фаолияти 1986 йили жонажон шаҳри - Кировоградда бошланди, лекин иқтидорли йигитни Киевда тезда пайқаб, уни «Динамо»га таклиф этишди. Моҳиятан олганда, Канчельскис «оқ-кўклар» сафида ҳарбий хизмат муддатини ўтади. Умуман, ўша даврда кўплаб футболчилар «аскар»лик бурчини Украина марказида адо этишарди. Ҳарбий хизмат муддати тугагач, Андрей Украинанинг бошқа клуби - «Шахтёр» (Донецк) сафига қўшилишни ихтиёр қилди. Муҳими, футболчи «кончилар» таркибида тезда ўзини яхши томондан кўрсатиб, ҳаттоки, собиқ иттифоқ терма жамоасида дебют қилиш имкониятини қўлга киритди. Йигитча айнан терма жамоадаги ўйини билан «МЮ» бош мураббийи Алекс Фергюсон эътиборини қозонди. Мутахассис жумладан, Шотландия ва собиқ иттифоқ термалари ўртасидаги ўртоқлик ўйинида Канчельскис ҳаракатини алоҳида кузатди. «Қизил иблислар» устози ўша пайт айнан ўнг қанот ярим ҳимояси учун савияли футболчи қидираётганди. Хуллас, у Канчельскис ижросидаги ўйинни кўриб, ҳайратланди ва дарҳол трансфер пайига тушди.\nСобиқ иттифоқдаги ижтимоий-сиёсий жараёнлар «МЮ»га жуда қўл келди ва клуб олдинроқ соф фантастика сифатида қабул қилинадиган харидни амалга оширди. Эркинлик сиёсати кучайиб боргани сари собиқ иттифоқ ҳукуматининг фуқароларга нисбатан талаби пасая бошлаганди. Жумладан, спортчиларга мамлакатдан чиқиб, фаолиятларини «темир парда» ортида давом эттиришга рухсат берилди. Зеро, иқтисодий ҳамда ҳаётнинг бошқа соҳаларига боғлиқ муаммолар спортни ўз-ўзидан иккинчи, учинчи, ҳаттоки, янада паст масалага тушириб қўйди. Натижада футбол мустақил тарзда фаолият юритишга мослашишга урина бошлади, аммо бу ишни барча клублар ҳам бирдек уддалай олмади. Айни шу нарса Европанинг профессионал клублари фойдасига ишлади. Оддий айтганда, кучли жамоалар ниҳоят, олдин катта бозор юзини кўрмаган иқтидорли футболчиларни арзон гаровга сотиб олиш имкониятини ҳосил қилди.\nАйтишларича, «МЮ»га Андрей Канчельскисни ўша даврнинг энг машҳур агентларидан бири - норвегиялик Руне Хауге тавсия қилган экан. Дарвоқе, у кейинчалик пора олиш, пул «ювиш»га боғлиқ ёқимсиз можаро марказига тушганди. Тахмин қилиш мумкинки, Хауге аввало, ўз манфаатини ўйлаган, яъни Канчельскиснинг «қизил иблислар» ўйинига мос тушиш-тушмаслиги уни унча қизиқтирмаган. Тўғри, Алекс Фергюсон футболчига агент тавсиясидан олдинроқ эътибор қаратган ва «Шахтёр» хавбеки ҳақида барча маълумотларни йиға бошлаган эди. Интернет ҳали дунё юзини кўрмаган даврда VHS-кассеталари англиялик мураббийлар учун хорижлик футболчиларни кўриб чиқишнинг асосий воситаларидан бири саналган. Фергюсон ҳам Канчельскис иштирокидаги бир неча ўйинларни кўриб чиқиб, футболчининг ҳаракатларини обдон ўрганади. Шундан кейингина келишувни амалга ошириш учун 650 минг фунт ажратишни маъқуллайди. Бу сумма ҳозир кимларгадир арзимас чақадек туюлар, бироқ ўтган асрнинг 90-йиллари ўлчови, боз устига, футболчини ҳеч ким танимагани нуқтаи назари билан қараганда, бинойидек баҳо эди. Фергюсон эса таваккал қилишдан чўчимади ва адашмади.\nКанчельскис «МЮ»нинг асосий таркибига тезда ўрнашиб, ўнг қанот ярим ҳимоясида бемалол тўп сура бошлади. У 1992 йили йўлга қўйилган АПЛда 3 мавсум барқарор тўп суриб, «қизил иблислар» билан 2 марта чемпионликни тантана қилди. Диққатга сазовор факт: 1992 йили Англия чемпионатида атиги 13 нафар легионер бор эди! Яна бир эътиборли далил: «МЮ» мавсум-1992|1993га қадар нақ 26 йил бадалига лига тахтига чиқолмай, жамоа мухлисларини чинакам азобга қўйганди... Андрей Канчельскис Англияда мутахассис ва мухлисларни айниқса, ғайритабиийдек туюладиган тезлиги билан ҳайратлантиришдан чарчамади. У ўнг қанот бўйлаб гўёки, учарди ва ўша пайтлар Англия чемпионати учун мутлақо ноодатий футболчи ҳисобланарди. Дейлик, Райан Гиггз, Ли Шарп ва Дэвид Бекхэм олдида тўпни майдоннинг иккинчи ярмида рақибдан тортиб олиб, бир неча 10 метр олдинга юриши, кейин йўналишини тезликда марказ томон буриб, рақиб дарвозасига кучли зарба йўллаши билан ажралиб турарди. Айнан Канчельскисни Англия замонавий футболи тарихида қанот ярим ҳимоясининг янгича кўринишини очиб берган етук ижрочи сифатида таърифлаш мумкин, гарчи камдан-кам ҳолда шундай эканлигини эътироф этишсада. Зеро, ўша даврлар Англия клубларининг қанот ярим ҳимоячилари зиммасига тушадиган асосий вазифа бошқа эди - марказий зонада ўйнайдиган ҳужумчилар томон сифатли тўп ошириш. Канчельскис эса меҳнаткашлиги билан ўзи ҳам жарима майдонида бўш ҳудуд топиши, у ерга ёриб кирганча дарвозага зарба йўллай олишини амалда исботлади. Тўғри, айни пайт бундай хусусиятга эга ўйинчилар билан кимнидир ҳайратга солиш қийин, аммо Канчельскис ўша вақт чиндан ҳам, худди бошқа дунёдан келган футболчидек кўринган. Умуман, у қайсидир маънода Англия учун тўғри маънода ҳам ўзга олам вакили ҳисобланган. Ҳар ҳолда, собиқ иттифоқда улғайган Андрей Канчельскиснинг ўйин услуби ва британияликлар кўрсатадиган футбол ўртасида ҳеч қандай боғлиқлик йўқ эди. Оддий ифода этганда, Канчельскис ҳужумкор ўйини билан бутун дунёга танилган, Олег Блохин, Игорь Беланов, Олег Протасов, Андрей Шевченко каби иқтидорли ижрочиларни тарбиялаган футбол мактабида таҳсил олганди. Тақдир ҳукмини қарангки, қаҳрамонимизга 3та миллий термада ўйнаш насиб этди, аммо ўзи туғилган юрт - Украинанинг бош жамоаси либосини кийгани йўқ, барибир... Андрей аввалига собиқ иттифоқ термасида тўп сурди, ушбу давлат парчаланиб кетганидан кейин эса МДҲ жамоаси сафида бир неча марта майдонга тушди, жумладан, омадсизлик билан якунланган 1992 йилги Европа чемпионатида. Қитъа биринчилиги якунига етганидан сўнг Канчельскисга амалда деярли собиқ иттифоқ жамоаси вориси бўлган Россия термасида ўйнашни давом эттириш ҳақида мурожаат қилишди. Таклифга розилик берган Канчельскис кейинчалик Евро-96 турнирида Россия бош жамоаси таркибида 2та ўйин ўтказди, жаҳон чемпионатида ўйнаш эса унга насиб қилгани йўқ. Андрей 1994 йили ўша «14 кишининг хати»га имзо чекканлардан бири бўлди ва бу унинг учун АҚШ мундиали эшигини ёпди. 1998 йили Францияда ташкиллаштирилган ЖЧ саралаши эса Россия термаси учун ўта муваффақиятсиз кечди. Энг қизиғи, Канчельскис халқаро аренадаги охирги ўйинини 1998 йилнинг 5 сентябрь куни қайсидир «бегона» эмас, балки Украина термасига қарши ўтказди. Ўшанда россияликлар Киевдаги «Олимпийский» стадионида 2:3 ҳисобида мағлубиятга учрашган, Канчельскис эса ўйиннинг 71-дақиқасида ўз ўрнини Валерий Карпинга бўшатиб берганди.\nКанчельскиснинг клуб футболидаги ишларига келсак, у 1995 йили Фергюсон билан муносабатлари ёмонлашгани туфайли «МЮ»дан кетди. Дарвоқе, ўзаро можаро ўтмишда қолган. Ҳар ҳолда, Фергюсон ва Канчельскис ҳозирда бир-бирларига ўта ижобий баҳо беришади, фақат яхши фикр билдиришади. Андрей «Олд Траффорд» билан хайрлашганидан кейин «Эвертон» ва «Рейнжерс» клубларида ҳам муваффақиятли тўп сурди. Шунингдек, «Фиорентина», «Манчестер Сити» ва «Саутгемптон»да ўз кучини синаб кўрди. 2003 йили эса Саудия Арабистонининг «Ал-Ҳилол» жамоасига борди, лекин ўйинчи сифатида фаолиятини Россияда якунлади - 2006 йили «Крилья Советов»да.\nНима бўлишидан қатъий назар, «МЮ»нинг катта ёшли мухлислари Андрей Канчельскисни ҳамон илиқлик билан эслашади. У кўпчилик учун «Олд Траффорд»да ҳаттоки, «Синф 92»нинг афсонавий тарбияланувчиси Дэвид Бекхэмдан ҳам қадрлироқ меҳмондир. Умуман олганда, Андрей Канчельскис феноменини тўлиқ англаш имкони йўқдир, балки. Зеро, у нафақат футбол, балки барча соҳалар учун анча мушкул давр ва ноодатий жараёнлар авж олган даврда порлаганди...


Пентагон билан шартнома тузиб, Билл Гейтс яна дунёнинг энг бой кишисига айланди! - Terabayt.Uz\nПентагон билан шартнома тузиб, Билл Гейтс яна дунёнинг энг бой кишисига айланди!\nКейинги пайтларда Amazon асосчиси Жефф Безос сайёрамиздаги энг бадавлат одам бўлиб келаётган эди. Бугун – 2019 йилнинг 16 ноябрида Bloomberg Billionaires Index эълон қилган рўйхатда у иккинчи ўринга тушиб қолган.\nМиллиардерлар рўйхатида биринчи ўринга яна Microsoft корпорацияси асосчиси Билл Гейтс чиқиб олган. Бунда яқинда Пентагон билан тузилган шартнома ҳам муҳим роль ўйнайди, дейишмоқда рейтинг тузувчилар.\nАҚШ ҳарбийлари билан тузилган шартнома туфайли Microsoft компанияси 10 миллиард долларни қўлга киритган. Келишувга кўра, Пентагон энди Microsoft’нинг «булутли» серверларига ўтади. Шу боис компания акциялари 4 фоизга қимматлади, Гейтс сармояси эса 110 миллиард долларга етди.\nТаъкидлаш ўринлики, Пентагон билан шартнома тузишга Amazon ҳам ҳаракат қилаётган эди. Шартномани Microsoft илиб кетгач, унинг акциялари деярли 2 фоизга арзонлашди, раҳбари Жефф Безос сармояси эса 108,7 миллиард долларгача камайди.\nЎҚИНГ: Илон Маск миллиардларини қандай топган?\n#Amazon #Microsoft #Билл Гейтс #пентагон #Жефф Безос


МАҚОЛА ЁЗИШ БЎЙИЧА ҚЎЛЛАНМА (давоми)\nimon.uz 05-07-2020 1140\nИмомлар – ватанпарвар бўлиши лозим\nДунёда содир бўлиб турган воқеалардан хабар топган кишида хабарларни таҳлил қилиш жараёнида тафаккур туғилади. Оммавий ахборот воситаларидан хабардор бўлиб, тезкор мутолаа қилиш, айниқса замонавий ахборот воситаси бўлган, рухсат этилган интернет сайтлари хабарларини ўрганиб бориш имом домлаларга заруратдир. Бу иш уларнинг фикрини чархлайди, хушёр бўлишга ундайди.\nМаънавият инсониятни яхшиликка бошлаши керак, аммо муқаддас маънавиятни ёвузликга йўналтирувчи қуролга айлантирмоқчи бўлган ва бунга тезкор интернет имкониятларидан фойдаланиш орқали эришаётган кучлар ҳам топилади. Бугунги кунда «ахборот уриши», «ахборот ҳужуми» , каби атамалар пайдо бўлаётганлиги, жахондаги уруш ва вайронакорликлар айнан «ЁВУЗ ФИТНАЛАР» асосида содир этилаётганлиги сир эмас. Ҳозирда ҳар бир инсон маълум манфаатларга йўналтирилган, холис бўлмаган, нотўғри ахборотлар ҳужумидан ўз онгини сақлаши лозим. Айниқса, имом хатиблар бу борада хушёрлик ва холислик кўрсатишлари даркор. Чунки, имомлар нафақат ахборотни қабул қиладилар балки ўзлари ишончли хабарлар тарқатувчи эътиборли кишилардир. Демак, долзарблик мавзуси имомлар учун доимо зарурат ва масъулият даражасида бўлиб туради.\nҲозирда имомларимиздан нафақат ОАВларда балки, тезкор интернет саҳифаларида ҳам ўзларининг илмий, самимий, ҳаққоний сўзни ифода этган мақолалари билан иштирок этишлари лозим. Улардан фидойи ва пешқадам бўлишлари талаб этилади. Зеро, инсониятга зарар етказиш борасида маънавият полигонлари атом полигонларидан хавфлироқ бўлган замонда яшаяпмиз.\nАтроф ўлкалардаги нотинчликлар, хунрезликлар, норасида гўдакларнинг хор — зор бўлишликлари айнан маънавият бой берилганда содир бўлмоқда. Бу замон талаби, бу огоҳлик ва илмий — маънавий фидойиликни талаб этувчи фактор. Ёвузлик маънавий қашшоқликдан туғилар экан имом хатиблар хар бир ватанпарвар фуқаро сингари хушёр ва фидойи бўлиши лозим, Унинг мудроқ яшашга , ғафлатда қолишга хаққи йўқ.\n3 — дарс\nМАЪНАВИЯТ ВА МУТОЛАА\nМунтазам равишда ОАВларини, яъни даврий нашр, телевидение, радио ва тезкор интернет саҳифаларини кузатиб, эшитиб, мутолаа қилиб бориш орқали замонавий инсон маънавияти шаклланмоқда десак хато бўлмаса керак.\nЗеро инсон ўз хаётини атрофидаги содир бўлаётган воқеалар, унда иштирок этаётган инсонларнинг хатти харакатларига муносабат билдириш билан белгилайди. Ўзаро инсоний муомалотлар сўз орали мулоқот тарзида амалга оширилади. Ўз мақсадини гўзал иборалар орқали ифода этиб, мақсадга эришиш инсоннинг на қадар илмли ва маданиятли эканлигини ошкор этади. Ушбу инсонийлик даражаси аввало одам фарзандининг энг яқинлари бўлмиш оила аъзолари доирасида шаклланади. Бирон хавф туғилганда огоҳликга ёки ёрдамга ўз оила аъзоларини чақиради. Шу ўринда оила муҳити, масъулияти ва ўрнини алоҳида таъкидлаш лозим.\nОила бошлиғи бўлган ота ва она масъулияти муҳим аҳамиятга эга. Ота — она ўз фарзандларининг моддий таъминоти ҳақида қайғурсаю, маънавий тарбияси билан жиддий шуғулланмаса жуда катта хатога йўл қўяди. Ҳаёт ё мамотимиз асоси бўлган тарбия — меҳрибонлик, сўз ва намуна билан фарзандларга узатилади. Оилада самимий мулоқот билан бериладиган тарбия — ота-она зиммасидан ҳеч қачон соқит бўлмайдиган, узр айтиб қутула олмайдиган мажбуриятдир.\nИмом хатиб ҳам ўз қавми хузурида тарбия ва намуна борасида оила бошлиғи каби масъулият эгаси десак хато бўлмаса керак. У ўз сўзи ва қатъий мулоҳазаси билан барча масжид аъзоларидан олдинда юриши, уларнинг диний, маънавий, сиёсий соҳа борасида берган саволларига тез ва асосли жавоб бера олиши лозим. Айнан шу сифатларга эга бўлиш учун хар бир имомдан ОАВларида ўз мақолалари, чиқишлари билан фаол бўлиши талаб этилади. Имом хатибнинг бу фаолияти албатта унинг обрўсини ва жамиятдаги муносиб ўрнини белгилаб беради.\n4 – дарс\nМАЪНАВИЯТ ва СЎЗ ҳақида\nСўз мулкининг султони Мавлоно Алишер Навоий СЎЗ тўғрисида «…Сўз жон бўлиб, руҳ унинг қолипидир. Танида руҳи бор одам унга эҳтиёж сезади….Сўз ўлган одамнинг танасига пок руҳ бағишлайди. Сўздан тандаги тирик руҳ ҳалок бўлиши мумкин…» ( Ҳайратул — Аброр, 14 фасл), демишлар. Маънавият дарғалари бўлмиш ул зотлар инсонларни сўз ёрдамида яхшилик сари бошлаганлар. Улар шарофатидан подшоҳликлар тинч, юрт обод, халқ маъмур ва масрур яшар эдилар. Уларнинг ниятлари соф, мақсадлари илоҳий ризолик, умидлари юксак даража эди.\n“Амаллар ниятга боғлик”, — дейилганидек ушбу зотлар каби аввало ниятни тўғирлаш керак. Яъни фидойиликдан мақсад ватан, эл манфаати бўлиши керак. Афсуски, хозирда илм ва маърифатни, ахборот воситаларини ўзларининг ёвуз мақсадлари учун қурол қилишиб, кўплаб инсонларни, айниқса ёшларни адаштираётган тўдалар мавжуд. Ёвузликлари дунёвий манфаатларга йўналтирилган бўлиб, мақсадларига етиш учун инсонларнинг диний, миллий қадриятларини, маънавий меросларини, хатто йўлларига тўсиқ бўлган одамларни босиб, янчиб, йўққа чиқаришлари ҳеч гап эмас. Улар интернетнинг тезкор имкониятидан ўз машъум мақсадлари йўлида унумли фойдаланмоқдалар. Маънавият улар учун мақсадли қуролга айлантирилди.\nИмом мавзуга мана шу нуқтадан танқидий ёндошиши керак. Устоз Айдарбек Тулепов: «Дунёга рамз солсак, айрим мамлакатларда фитналар сабаб ибодат қилиш у ёқда турсин, оддий кун кечишининг ўзи муаммо бўлиб қолмоқда . Ҳатто ибодат пайтида ҳам бузғунчилар томонидан одамлар портлатиб юборилмоқда. Мусулмон одам икки дунёда бундай қабиҳликларга қўл урмайди. Демак, учинчи бир манфаатдор томон, кўзга кўринмас тўда борки, манқуртга айланган гумроҳ кимсаларни бошқариб турибди….» (Ҳидоят, 2016 йил,7-сон) деб ёзганларидек имом танлаган мақола мавзуси одамларни муҳим муаммога жалб эта олиши, аниқ фактлар ва илмий асосларга суянган ҳолда ечимини топиб бериши керак.\nИМОМ – ХАТИБ ҚАНДАЙ БЎЛИШИ КЕРАК?\nМАҚОЛА ЁЗИШ БЎЙИЧА ҚЎЛЛАНМА


Тошкентда минтақадаги энг йирик вакциналар омбори очилди – Газета.uz\nНа русском языке Lotinchada 20 ноябр 2021, 12:51 Жамият\nТошкент шаҳрида 20 ноябрь куни Марказий Осиёдаги энг йирик вакциналар сақланадиган совуқлик омбори ишга туширилди. Жаҳон болалар кунида БМТнинг Болалар жамғармаси UNICEF Марказий Осиёдаги энг йирик вакциналар омборини Соғлиқни сақлаш вазирлигига топширди. Ушбу омбор сақлаш температураси турлича бўлган катта миқдордаги вакциналарни сақлашга мўлжалланган.\n«Мазкур объектнинг очилиши ишончли эмлаш тизимини яратиш йўлидаги муҳим қадам бўлиб, мамлакатда оналар ва болалар саломатлигини муҳофаза қилиш ҳамда аҳоли фаровонлигини ошириш бўйича ҳукуматнинг саъй-ҳаракатларини қўллаб-қувватлайди», — дейилади UNICEF ваколатхонаси хабарида.\n«Болалар саломатлиги ва касалликларнинг олдини олиш Ўзбекистон ҳукуматининг устувор йўналишларидан бири ҳисоблангани боис бундай масштабдаги совуқлик омборининг очилиши жуда ўз вақтида бўлди», — деди соғлиқни сақлаш вазири Беҳзод Мусаев. Ушбу омбор бутун миллий эмлаш дастури учун логистика марказига айланиб, вакциналарни етказиб бериш ва уларни бошқариш учун имкониятларимизни кенгайтиради".\nОмбор деярли 1000 м² учта совуқлик камераси (2−8 ° C), ультрасовуқ совутгичлар (3000 л ҳажмли) ва музлатгич хоналар (40 м3) билан жиҳозланган бўлиб, иммунизация учун зарур материаллар сақланадиган 1000 м² қуруқ омборга ҳам эга.\nШунингдек, омборхона юкларни тез ва самарали бошқариш учун электр юк кўтаргичлар, док навеслари, текислаш платформалари ва кўтариш механизмлари билан жиҳозланган. Улар иккита электр тармоғига уланган ва узлуксиз электр таъминоти учун кучли заҳира дизель генераторига эга.\n«Яхши ишлайдиган таъминот тизими ва совуқлик занжирига эга бўлиш самарали миллий иммунизация дастури учун жуда муҳимдир», дея таъкидлади UNICEF`нинг Европа ва Марказий Осиё мамлакатлари бўйича минтақавий директори Афшан Хан. «UNICEF Ўзбекистоннинг бутун миллий тъминот тизими ва совуқлик занжири узлуксиз ишлашига ҳисса қўшадиган ҳамда минтақадаги бошқа мамлакатларга намуна бўла оладиган ушбу объект қурилишида кўмак берганидан мамнун».\n2017 йилдан буён UNICEF Gavi — Вакциналар альянсининг молиявий ёрдамида Ўзбекистон бўйлаб жами 21 та вакцина омбори қурилишида ёрдам берди. Ташкилот совутгичли юк машиналари, вакциналар учун контейнерлар ва совуқлик камераларини етказиб берди, ходимларни ўқитиш ҳамда объектлар эксплуатацияси бўйича зарур қўлланма ва кўрсатмаларни ишлаб чиқишда кўмаклашди.\nҚўллаб-қувватлаш қуйидагиларни ўз ичига олади:\n21 та янги совуқлик омборхоналари (битта миллий, 14 та ҳудудий ва олтита туман миқёсида);\n17 та рефрижератор юк машинаси, 206 та микроавтобус (ҳар бир туман учун биттадан), 16 та седан ва 16 та SUV автомашиналар;\nбирламчи тиббиёт муассасаларида ўрнатилган 2078 та совутгич;\nтуман даражасидаги санитария-эпидемилогия хизмати бўлинмалари учун 700 та музлатгич камералари;\nэмлаш пунктлари учун 6930 та термосумкалар;\nмобил эмлаш бригадалари учун 862 совуқлик контейнерлари;\nреспублика омбори учун 10 та ультра совутгич жиҳозлари;\nбирламчи тиббий-санитария ёрдами муассасалари учун 671 та совутгич ва 209 та музлатгич;\nвакцина логистикаси бўйича ахборот тизими ва вакцинация пунктлари учун 2500 та IT-тўпламлари.\nРеспублика омбори қурилишини Triumph Progress компанияси амалга ошириб, Бухоро, Навоий, Самарқанд, Андижон, Қашқадарё, Сурхондарё ва Тошкент вилоятларида ҳам 12 та ҳудудий омборларни қурди.\nКорхона директори Тимур Кенжаев таъкидлаганидек, барча иншоотлар захира электр таъминоти тизимидан ташқари, ёнғин ва хавфсизлик сигнализацияси билан жиҳозланган бўлиб, бу вакциналарнинг Жаҳон соғлиқни сақлаш ташкилоти талаблари асосида ишончли сақланишини кафолатлайди.


Ҳасанбой Дўсматов вазн тоифасини ўзгартиради - Zamin.uz\n19:56 / 01.09.2018\nУ финалдаги рақиби ва келажак режалари ҳақидаги фикрларни билдириб ўтган.\n«Ўзбекистон халқини мустақиллик байрамининг 27 йиллиги билан табриклайман. Турнирда барчамиз бор кучимиз билан ҳаракат қилдик. Бугун олган кумуш медалимни Токио Олимпиадасида олтин медалга айлантиришга ваъда бераман.\nАмит билан аввал икки марта жанг қилганман, 2017 йили Осиё чемпионатида ва жаҳон чемпионатида. Икки сафар ҳам ютгандим. У ўз устида ишлагани кўриниб турибди.\nМен бу мусобақага келишдан олдин 56 кг вазн тоифасини 49 кг вазнга туширдим. Бу анча қийин бўлди. Энди 52 килограммгача бўлган вазнда иштирок этмоқчиман. Келажакда мусобақаларда 10 вазн тоифасида эмас, 8 вазн тоифасида баҳслар ўтказилиши мумкин. Бу ҳолда бошқалар ҳам вазнини ўзгартиради», деган Ҳасанбой Дўсматов.\nМаълумот учун, айни вақтда Ўзбекистон жамоаси шарафини -52 кг вазн тоифасида Жасурбек Латипов ҳимоя қилади. У Осиё ўйинлари финалида ғолиб чиқиб, олтин медални қўлга киритди. «Замин» янгиликларини «Вконтакти»да кузатиб боринг\n22-04-2019, 17:43, Спорт\nОсиё ўйинлари. Ҳасанбой Дўсматов финалда ютқазди\n1-09-2018, 13:38, Спорт\nОсиё ўйинлари. Ҳасанбой Дўсматов ярим финалда\n29-08-2018, 11:53, Спорт\nОсиё ўйинлари. Ҳасанбой Дўсматов ишончли ғалаба билан бошлади\n27-08-2018, 14:10, Спорт\n27-02-2018, 20:34, Спорт\nҲасанбой Дўсматов янги вазн тоифасида ҳам чемпион бўлди\n26-11-2017, 20:41, Спорт


Ривалдо: «Месси Неймардан қайтишини илтимос қилганига ишонмайман»\n«Барселона»нинг собиқ ўйинчиси Ривалдо клуб ҳужумчиси Лионель Мессининг Неймардан қайтишини сўраб, илтимос қилганига ишонмаслигини айтди.\n«Мен бу воқеага ишонмайман. Бу – шунчаки ғийбат.\nАлбатта, улар тез-тез мулоқот қилишади, чунки биргаликда ўйнашди ва яхши дўст бўлишди. Аммо Месси Неймардан клубга қайтишини илтимос қилганини тасаввур қилолмайман», – деб Ривалдонинг сўзларини келтиради А Bola.


Онамнинг бувиси 100 ёшга тўлади.\nБунда унга қандайдир имтиёз ёки қўшимча тўловлар берилиши белгиланганми? Белгиланган бўлса, қандай ҳужжатларни тайёрлаш лозим?\n– 100 ёшга тўлган ва ундан ошган фуқароларга пенсияни ҳисоблаш базавий миқдорининг 100%и миқдорида ойлик қўшимча тўловлар ҳисобланади (14.04.2015 йилдаги ПФ-4715-сон Фармоннинг 1-б.). Ушбу тўлов бошқа турдаги пенсия устамалар миқдоридан ва ҳажмидан қатъи назар тўланади.\nҚўшимча тўлов автоматик тарзда 100 ёшга тўлган ойдан кейинги ойнинг 1-санасидан бошлаб амалга оширилади, ариза ёки бошқа қўшимча ҳужжатларни тақдим этиш талаб этилмайди (АВ томонидан 21.05.2015 йилда 2675-сон билан рўйхатдан ўтказилган Низом).


Enter Engineering хайрия акциясини уюштирди – Газета.uz\nEnter Engineering хайрия акциясини уюштирди\nEnter Engineering компаниялар гуруҳи «Меҳрибонлик» жамиятига ногиронлар аравачаси, шахсий гигиена воситалари ва бошқаларни сотиб олишда ёрдам берди.\nLotinchada 2 сентябрь 2021, 11:00 Жамият Реклама\nЎзбекистонда фуқаролик жамияти тараққиётининг асосий шартларидан бири тузилган ташкилотлар, ўтказилаётган тадбирлар ва кўрсатилаётган аниқ ижтимоий хизматлар нуқтаи назаридан ҳам, давлат идоралари ва тадбиркорлик сектори ўртасидаги барқарор ҳамкорлик муносабатларига эришиш ва фаол фуқаролик позициясини шакллантириш нуқтаи назаридан қараганда ҳам ногиронлар манфаатларини ифодаловчи ҳамда ҳимояловчи жамоат ташкилотлари фаолияти ҳисобланади.\nҲозирги кунда Ўзбекистонда ногиронларни ижтимоий ҳимоя қилиш соҳасида 78 дан ортиқ ННТ фаолият кўрсатмоқда ва уларнинг барчасини ногиронларнинг ҳаёт сифатини яхшилаш истаги бирлаштирган. Сўнгги маълумотларга кўра, Ўзбекистонда 700 мингдан ортиқ ногиронлар, жумладан, 16 ёшгача бўлган 100 мингдан ортиқ ногирон болалар яшайди.\nЎзбекистон мустақиллигининг 30 йиллиги арафасида Enter Engineering компаниялари гуруҳи томонидан Чилонзор туманидаги «Меҳрибонлик» ногиронларга ижтимоий кўмаклашиш жамияти учун хайрия тадбири ташкил этилди. Мазкур жамият айни кунда 150 нафар ижтимоий қўллаб-қувватлаш ва ҳимояга муҳтож ногиронлар (жамият аъзолари), кам таъминланган оилалар, ногирон болаларни бирлаштирувчи нодавлат нотижорат ташкилоти ҳисобланади. Жамиятда тез-тез маданий-оммавий тадбирлар ташкил этилиб, аъзоларга давлат ва нодавлат ташкилотлари томонидан ажратилган турли маҳсулотлар ва кундалик ҳаёт учун зарур бўлган воситалар улашилади.\nХайрия мақсадида озиқ-овқат маҳсулотлари, ётоқ жамланмалари ва гигиеник воситалар, иккита замонавий ногиронлар аравачаси харид қилинди ва «Меҳрибонлик» ННТ ихтиёрига топширилди.\nИнсонпарварлик ёрдамини топширишга бағишланган тадбирда Ўзбекистонда хизмат кўрсатган мураббий, саккиз карра Олимпиада иштирокчиси ва жамоа ҳисобида Олимпиада ғолиби (1992 йил), Осиё чемпиони — афсонавий спортчи Оксана Чусовитина иштирок этди.\nЖисмоний имкониятлари чекланганига қарамасдан болаларнинг аксарияти спорт билан шуғулланишар экан. Оксана Александровнани қарши олиш пайтидаги ҳис-ҳаяжонни сўз билан таърифлаш қийин, болалар завқ-шавқ билан спортчини қарсак чалиб (ҳатто, бу улар учун осон бўлмас-да) олқишладилар. Барча йиғилганларнинг чеҳраси қувонч ва ҳавасдан ёришиб кетди.\n«Enter Engineering компаниясининг бундай хайрли тадбирида қатнашиш мен учун катта шараф. Ана шундай эзгу тадбирлар туфайли кўпчилик ёрдамга муҳтож кишиларнинг турмуш шароити яхшиланмоқда.\nМенинг ҳаётим ҳамиша спорт билан боғлиқ бўлган. Лат ейиш, жароҳатлар фаолиятимда жуда кўп юз берган. Жиддий лат еган пайтимда «бўлди, спортдаги фаолиятимни тугатаман», деб ўйлаган пайтим ҳам бўлган. Тасодифан, худди шу пайтда мен жисмоний имконияти чекланган болаларнинг спорт билан шуғулланаётгани ҳақида ҳужжатли фильмни кўриб қолганман. Фильмда ногирон болаларнинг қатъият ва ирода билан ўз мақсади сари, ғалаба сари интилиши ҳикоя қилинган эди. Кўрганларим менинг оёққа туришим ҳамда спорт билан шуғулланишни давом эттиришим учун ажойиб мотивация бўлган. Сизлар ҳам ўз ҳаёт йўлида янги ютуқлар ва ғалабалар сари интилаётган иродали ва қизиқувчан инсонсиз. Мен учун сиз — ҳақиқий қаҳрамонсиз", — Оксана Александровна сўзга чиқиб, ўз нутқида қуйидагиларни алоҳида таъкидлади.\n«Меҳрибонлик» жамиятининг ҳар бир аъзоси номидан Enter Engineering компаниялари гуруҳи ва шахсан Оксана Александровна Чусовитинага чуқур миннатдорчилик билдираман. Сизнинг бугунги ташрифингиз биз учун ҳақиқий байрам бўлди. Эътибор ва ғамхўрликка барчага керак албатта, лекин жисмоний имконияти чекланган инсонларда бундай эътиборга эҳтиёж, айниқса кучли. Давлатимизнинг энг асосий байрами — Мустақиллик байрами арафасида жуда хайрли иш қилдингиз. Биз компанияга янада улкан муваффақиятлар ва мислсиз тараққиёт тилаймиз", — ўз фикрини Наргиза Қўчқортоева (II гуруҳ ногирони), «Меҳрибонлик» ННТ раиси муовини билдирди.